blog, personal blog, politics, sociology

#Ħsibijiet (37) 31 sular minflok bini storiku: Joġġezzjonaw il-Kunsill Lokali Sliema, Flimkien Għal Ambjent Aħjar, Futur Ambjent Wieħed u Moviment Graffitti

Ftit tal-ġranet ilu ippublikajt l-oġġezzjoni li għamilt għall-iżvilupp ta' Torri ta' 31 sular minflok bini storiku fis-sit ta' Fort Cambridge f'Tas-Sliema.

L-oġġezzjoni u informazzjoni dwar dan l-iżvilupp jinstab f'dan il-link:

Il-Kunsill Lokali ta' tas-Sliema, Flimkien Għall-Ambjent Aħjar, Futur Ambjent Wieħed u Moviment Graffitti issottomettew oġġezzjonijiet, li qed jiġu ppublikati fuq din il-paġna.

Nixtieq nappellalek biex tibgħat email lill-Awtorita' ta' l-Ippjanar biex iżżid il-vuċi tiegħek sabiex dan l-iżvilupp ma jiġix approvat.

Ir-residenti ta' Tas-Sliema jixirqilna aħjar.

Malta ma jistħoqqiliex iktar soffokazzjoni.

Inti tista' tibgħat l-oġġezzjoni tiegħek lill-Awtorita' ta' l-Ippjanar sal- Ġimgħa 8 ta' Mejju , permezz ta' email lil representations@pa.org.m t u b' PA 2906/16 fis-suġġett.

Tista tuża kliem minn dawn l-oġġgezzjonijiet:

Flimkien Għal Ambjent Aħjar

Futur Ambjent Wieħed

Moviment Graffitti

Kunsill Lokali tas-Sliema

Astrid Vella ta' Flimkien Għal Ambjent Aħjar ippublikat oġġezzjoni li jista' jinstab minn dan il-Link:

Claire Bonello f'isem Futur Ambjent Wieħed, issottomettiet din l-oġġezzjoni:

Moviment Graffitti issottometa din l-oġġezzjoni:

Il-Kunsill Lokali ta' Tas-Sliema issottometta din l-oġġezzjoni (ikklikja fuq kull paġna biex taraha ikbar):


31-storey highrise proposed on top of historical building in Sliema, obliterating almost all of barracks

Sliema Local Council, Flimkien Għal Ambjent Aħjar, Futur Ambjent Wieħed, Moviment Graffitti objections accessible from this link:


#Ħsibijiet (23) - #Coronavirus - Appell għal pjan ekonomiku Ewropew

Il-Kumitat Ekonomiku u Soċjali ta' l-Unjoni Ewropej (EESC), li hu l-forum uffiċjali tas-soċjeta' ċivili fl-Unjoni Ewropea, sejjaħ għal pjan ekonomiku urġenti u komprensiv sabiex jiġġieled il-kriżi tal-Coronavirus.

L-EESC qalet li din il-kriżi tirrapreżenta emerġenza ta' saħħa, theddida severa ekonomika u soċjali, u sfida potenzjali għall-istituzzjonijiet demokratiċi.

Għalhekk hemm bżonn ta' solidarjeta' bla preċedent mill-pajjiżi msieħba fl-UE.

L-EESC appellat biex l-UE tkun iggwidata mill-prinċipju ta' komunita' b'destin komuni.

Ippreżentat pakkett ta' proposti u qalet li l-valuri Ewropej dwar rispett tad-dinjita' umana, drittijet tal-bniedem, demokrazija, ugwaljanza u s-saltna tad-dritt bl-ebda mod m'għandhom jiġu kompromessi.

Hekk kif fl-UE qed jiġu approvati miżuri u għadejjin diskussjonijiet dwar miżuri oħra, nemmen li r-rappreżentanti Maltin fl-istituzzjonijiet Ewropej għandhom jitkellmu favur pjan ekonomiku u patt soċjali Ewropew, fejn vuċijiet varji jiddeliberaw u jagħmlu l-almu tagħhom għal kunsens li jħares l-interessi varji fi ħdan l-UE.

Tista' taqra l-istqarrija tal-EESC minn dan il-link:


#Ħsibijiet (25) #Coronavirus: Kondoljanzi

Kondoljanzi lill-qraba u dawk kollha viċin is-sinjura ta' 92 sena li sfat l-ewwel vittma tal-Coronavirus f'pajjiżna.

F'dan il-mument ta' dieqa, l-appell tiegħi hu sabiex kollha kemm aħna insegwu l-istruzzjonijiet ta' l-Awtoritajiet tas-Saħħa.

Ilkoll kemm aħna għandna rwol importanti biex niġġieldu l-Coronavirus u biex nipproteġu lill-iktar persuni vunnerabbli.


#Ħsibijiet (24) Surplus dipendenti fuq il-bejgħ tal-passaporti

Ftit tal-ġranet ilu l-Uffiċju Nazzjonali ta' l-Istatistika ippubblika n-nefqa u d-dħul totali tal-Gvern bejn Jannar u Diċembru ta' l-2019.

Fil-fond konsolidat ('il-kaxxa ta' Malta'), irriżulta surplus ta' 9.4 miljun Ewro.

Fl-istess perjodu tal-2018 irriżulta defiċit ta' 70.2 miljun Ewro u fl-2017 kien hemm surplus ta' 182.7 miljun Ewro.

Il-figuri jistgħu jinqraw hawnhekk:

Dan ifisser li minkejja li l-finanzi tal-Gvern irriżultaw f'surplus is-sena l-oħra, dan hu ferm inqas minn dak tal-2017.

Jekk tqis il-bejgħ tal-passaporti, tikkonkludi li pajjiżna hu wisq dipendenti fuq din l-inizjattiva kontroversjali.

70% fil-mija tad-dħul ta' dawn imur f'fond separat mill-fond konsolidat, u 30% imorru fil-fond konsolidat, taħt 'Fees of Office' (11118 - Uffiċju tal-Prim Ministru, line item 0348 (1630)) .

Fl-2018 il-Gvern daħħal ftit iktar minn 44 Miljun Ewro mill-bejgħ tal-passaporti u l-istima għall-2019 kienet ta' 36 miljun Ewro.

Skont l-aħħar rapport uffiċjali dwar il-bejgħ tal-passaporti, Malta daħlet 271.6 miljun Ewro , jiġifieri 2.11 tal-Prodott Gross Domestiku tal-pajjiż.

Iżda dawn il-figuri huma għat-12 il-xahar bejn Lulju 2018 u Ġunju 201 9, u kif spjegajt hawn fuq, 70% marru f'fond separat u 30% marru fil-Fond Konsolidat.

Għal din is-sena il-Gvern għamel stima ta' 50 miljun Ewro mill-bejgħ tal-Passaporti fil-fond Konsolidat (it-30%), jiġifieri dipendenza ikbar fuq din l-inizjattiva kontroversjali.

Il-figuri jistgħu jinqraw hawnhekk:

Huwa ċar li mingħajr il-bejgħ tal-Passaporti, Malta ma kienetx tagħmel surplus ta' 9.4 miljun Ewro is-sena l-oħra.

Huwa għaqli li pajjiżna hu daqshekk dipendenti fuq din l-iskema kontroversjali?

Fl-isfond tal-kriżi tal-Coronavirus, huwa importanti li pajjiżna jinvesti f'proċess ta' deliberazzjoni favur miżuri ekonomiċi sostenibbli.


#Ħsibijiet (32) #MaltaNotForSale - Pajjiżna għandu jieħu l-isptarijiet lura

Kieku mhux għall-ħidma ta' l-Oppożizzjoni Nazzjonalista fil-Parlament u fil-Qrati, il-Gvern Laburista kien jibqa' għaddej bħal gaffa fil-kwistjoni tal-bejgħ ta' sptarijiet pubbliċi lil Vitals u Steward, u l-poplu kien jibqa' mingħajr informazzjoni essenzjali.

Kieku ma kienitx il-media li ukoll investigat din il-kwistjoni, il-kwistjoni kienet tisparixxi mill-aħbarijiet.

Hawnhekk qed nitkellmu fuq assi pubbliċi fis-settur tas-saħħa, fuq wirt tal-Gvern immexxi minn Joseph Muscat, Konrad Mizzi u Keith Schembri.

Qed nitkellmu fuq bejgħ, li minn fuq, qed inħallsu għalih mit-taxxi tagħna.

Il-poplu s'issa diġa ħallas €260 miljun għal servizz li ma onorax l-obbligi tiegħu.

Il-Gvern immexxi minn Robert Abela issa għandu opportunita' li jħares l-interess nazzjonali u soċjali u jappoġġja l-mozzjoni parlamentari ta' l-Oppożizzjoni sabiex it-taxpayers ma jħallsux €100 miljun lil min qiegħed japproffita mill-poplu Malti korteżija ta' kuntratt li jobbliga lit-taxpayers ikopru d-djun ta' Steward.

Il-Gvern għandu l-opportunita' li jħassar il-kuntratt ta' privatizazzjonijiet tat-tlett sptarijiet u li jippubblika l-informazzjoni kollha li ġiet moħbija mill-Gvern ta' Muscat, Mizzi u Schembri.

Sa dan it-tant, qegħdin fis-sitwazzjoni surreali li waqt il-Coronavirus pajjiżna jkollu jibni prefabricated hospital minflok ma juża u jtejjeb l-assi eżistenti tiegħu.

Quddiem skandlu bħal dan, jeħtieġ li l-ġid komuni jiġi qabel interessi settarji.


#Ħsibijiet (26): #Coronavirus: Il-Pakkett Finanzjarju Ewropew

Il-Gvernijiet ta' l-Unjoni Ewropea qablu fuq pakkett finanzjarju ta' nofs triljun Ewro għall-ħaddiema, kumpaniji u sistemi ta' saħħa li qed jiġu impattati b'mod negattiv mill-kriżi tal-Coronavirus.

Hekk kif appellajt f 'artiklu ftit tal-ġranet ilu , nemmen li permezz ta' din id-deċiżżjoni rebħet id-deliberazzjoni demokratika, fejn l-interessi varji fl-UE ċedew ftit għall-ġid komuni.

Tajjeb inżommu f'moħħna li l -Kumitat Ekonomiku u Soċjali ta' l-Unjoni Ewropej (EESC), li hu l-forum uffiċjali tas-soċjeta' ċivili fl-Unjoni Ewropea, sejjaħ għal pjan ekonomiku urġenti u komprensiv sabiex jiġġieled il-kriżi tal-Coronavirus.

Apparti l-pakkett finanzjarju Ewropew, hemm ukoll il-pakketti individwali ta' kull pajjiż imsieħeb.

F'dan ir-rigward nappella lill-Gvern biex fil-pakkett tiegħu ikopri ukoll lil dawk il-ħaddiema, self-employed u kumpaniji li ġew esklużi mill-pakkett preżenti u li qed jiġu impattati b'mod negattiv mill-kriżi tal-Coronavirus.

Dan l-appell qegħdin jagħmluh il-Opożizzjoni Nazzjonalista u l-Kamra tal-Kummerċ fost oħrajn.

Ikun tajjeb li l-Gvern jinvesti f'iktar deliberazzjoni fil-politika ekonomika u soċjali relatata mal-gwerra kontra l-Coronavirus.

J eħtieġ li f'pajjiżna ikun hemm l-ikbar kunsens possibbli u 'sense of ownership' permezz ta' patt soċjali li jagħmel l-almu tiegħu biex ħadd ma jibqa' lura.


#Ħsibijiet (31) #Coronavirus - Ħidma flimkien issarraf

Id-Deputat Prim Ministru u Ministru tas-Saħħa Chris Fearne u s-Supretendent tas-Saħħa Pubblika Charmaine Gauci ħabbru li fl-aħħar 24 siegħa ma kien hemm l-ebda kas ġdid ta' Coronavirus f'Malta.

Fl-istess ħin ir-rata ta' infezzjoni minn persuna għall-oħra kompliet nieżla għal 0.5.

Dawn huma aħbarijiet inkuraġġanti, u għandna ngħidu prosit lill-Awtoritajiet tas-Saħħa li qed jimxu ma' l-evidenza u l-pariri xjentifiċi, lill-ħaddiema f'oqsma bħas-saħħa u s-sigurta', u lill-poplu Malti li qed juri sens kbir ta' komunita' u responsabilita' billi jimxi mal-pariri ta' l-Awtoritajiet tas-Saħħa.

Iżda kif qalu l-istess Dr Fearne u Prof Gauci, importanti li nibqgħu noqogħdu attenti u li nkunu kawti u responsabbli fil-gwerra kontra l-Coronavirus.

L-Oppożizzjoni, bl-iktar mod responsabbli, ukoll qed tirrakomanda li nsegwu l-awtoritajiet tas-saħħa u qed tkun kostruttiva fir-rwol tagħha.

Mela ejja lkoll nibqgħu insegwu l-parir ta' l-Awtoritajiet sabiex nevitaw problemi bħal mewġa oħra tal-Coronavirus.

Bl-istess mod kif il-Gvern miexi b'mod għaqli u infurmat dwar il-politika ta' saħħa, nappella li jagħmel l-istess fil-politika ekonomika u soċjali.

Huwa veru li l-Gvern daħħal numru ta' miżuri tajbin, iżda huwa veru ukoll li ta' kuljum qed toħroġ evidenza soċjali u ekonomika li juru li hemm bżonn ta' iktar miżuri f'dawn l-oqsma.

Fost oħrajn hemm każijiet ta' tbatija, faqar, esklużżjoni soċjali, u ta' ħaddiema, self-employed, imprendituri u kumpaniji li qed jesperjenzaw problemi finanzjarji iżda ġew esklużi mill-pakketti tal-gvern.

Nerġa nappella biex ikun hemm ħidma iktar wiesgħa għal patt soċjali bejn il-Gvern, l-Oppożizzjoni, is-sħab soċjali, is-soċjeta' ċivili fis-sens wiesgħa tagħha u l-esperti.

B'hekk pajjiżna jkollu politika ekonomika u soċjali kemm jista' jkun inklussiva u sostenibbli.


#Ħsibijiet (27): Meta ser jinfetaħ l-aċċess pubbliku f'Tigne'?

L-Awtorita' ta' l-Ippjanar approvat żvilupp ta' torri ta' 17-il sular f'Tigne', f'dak li l-kumpanija MIDI qed issejjaħ bħala l -aħħar żvilupp tagħha f'dan il-post .

Parti sħiħa mill-kosta f'Tigne', viċin ta' dan l-iżvilupp, ilha magħluqa għall-pubbliku għal ħafna snin.

Din twassal minn naħa għall-oħra tal-ponta ta' Tigne'.

Meta ser tingħata lura lil tas-Sliema l-kosta?


#Ħsibijiet (22) #Coronavirus - Il-WHO u l-patt soċjali

Għandna nkunu kburin li l-Għaqda Dinjija tas-Saħħa (l-WHO) faħħret lil Malta għall-mod kif qed taħdem fil-ġlieda kontra l-COVID-19.

Jidher li pajjiżna qed jimxi skont il-parir xjentifiku fil-qasam tas-saħħa.

Grazzi lill-Awtoritajiet, esperti u ħaddiema konċernati.

Tajjeb li nibqgħu insegwu l-parir ta' l-Awtoritajiet tas-Saħħa.

Sa dan it-tant, nemmen li fl-aspetti soċjali, ekonomiċi u politiċi, ikun għaqli li f'dan il-mument, pajjiżna jinvesti iktar f'patt bejn

il-Gvern, l-Oppożizzoni, is-sħab soċjali, is-soċjeta' ċivili fis-sens wiesgħa tagħha u l-esperti.

Għandu jkun hemm proċess ta' djalogu u deliberazzjoni demokratika infurmati mill-evidenza xjentifika, inkluż dik soċjo-xjentifika.

Dan sabiex kemm jista' jkun ħadd ma jibqa' lura, u li l-pluralita' ta' individwi, gruppi, organiżżazjonijiet u komunitajiet ikunu parteċipi u soċji fil-gwerra inviżibbli li lkoll qed ngħixu.


#Ħsibijiet (29) Istitut nazzjonali biex jirriċerka l-faqar

L-Anti Poverty Forum, li tinkorpora tlettax-il għaqda mis-soċjeta ċivili, ġibdet l-attenzjoni dwar diversi forom ta' faqar li qed jiġu esposti f'Malta waqt il-kriżi tal-Coronavirus.

Il-Forum qed jirrakomanda li jitwaqqaf Istitut ta' Riċerka kompetenti biex jimmonitorja kwistjonijiet relatati mal-faqar u jagħti rakkomandazzjonijiet bikrija biex jinbidlu l-policies sabiex l-impatt tal-pandemija fuq il-vulnerabbli ikun imnaqqas kemm jista' jkun malajr.

Tista taqra iktar hawnhekk: https://netnews.com.mt/2020/04/20/ghandu-jitwaqqaf-istitut-ta-ricerka-anti-poverty-forum/

Pajjiżna tabilħaqq għandu bżonn dawn it-tip ta' strutturi biex jipprovdu evidenza soċjo-xjentifika u rakomandazzjonijiet għal politika inklussiva.

Bl-istess mod, nemmen li għandu jkun hemm p att soċjali li jikkonsisti minn proċess kontinwu fejn il-Gvern, l-Oppożizzoni, is-sħab soċjali, is-soċjeta' ċivili fis-sens wiesgħa tagħha u l-esperti jaħdmu flimkien fil-gwerra konta l-Coronavirus.


#Ħsibijiet (30) Pompi tal-Petrol, Sptarijiet u ġid komuni

L-Awtorità tal-Ippjanar ippubblikat il- policy riveduta dwar il-pompi tal-fjuwil b'għaxar bidliet ewlenin fosthom limitu fuq l-ammont u d-daqs tal-pompi.

Din il-policy hija ferm aħjar minn dik li kienet approvata preċedentament mill-Gvern Laburista, liema policy kienet ġabet kritika wiesgħa fis-soċjeta' Maltija.

Il-pressjoni saret b'modi varji: Fost oħrajn permezz ta' proposti minn bosta ilħna ambjentali bħall-NGOs u l-Kummissjoni Interdjoċesana Ambjent, protesti tal-Moviment Graffitti, pressjoni fuq il-media, u ħidma parlamentari.

F'dan ir-rigward, l -Oppożizzjoni Nazzjonalista tkellmet favur il-protezzjoni ta' art ODZ u art agrikola, u kontra l-ispekulazzjoni ta' l-art .

Dan jikkonferma l-importanza li jkun hemm ilħna varji, kemm politiċi kif ukoll mis-soċjeta' ċivili, li jagħmlu pressjoni fuq kwistjonijiet nazzjonali.

Fost kwistjonijiet nazzjonali oħrajn li għandu quddiemu l-pajjiż, hemm dik tat-tlett sptarijiet pubbliċi li ingħataw lill-Vitals imbagħad lil Steward.

L-Oppożizzjoni qed iġġib din il-kwistjoni quddiem il-Parlament b'mozzjoni biex il-ftehim jiġi kkanċċellat u biex il-membri kollha tal-Parlament jiddikjaraw jekk humiex favur jew kontra dan id-deal skandaluż.

S'issa l-Vitals u Steward ħadu iktar minn 250 miljun Ewro, u l-Gvern iffirma ftehim li jagħti €100 miljun oħra u ħlas tad-djun lil Steward mit-taxxi tal-poplu jekk il-kuntratt jiġi kkanċellat .

Sa dan it-tant il-poplu qed jinsteraq ma kull ġurnata li tgħaddi.

Quddiem skandlu bħal dan, jeħtieġ li l-ġid komuni jiġi qabel interessi settarji.


#Ħsibijiet (28) Ma nużawx il-Coronavirus għal skopijiet irħas

Fil-konferenza stampa tal-lejla, il-Kap ta' l-Oppożizzjoni Adrian Delia kien ċar, ġust u meqjus.

Fuq kollox wera li mhux lest juża l-kriżi tal-Coronavirus għal skopijiet irħas.

Il-lejla kkonfermajna li l-Partit Nazzjonalista jpoġġi lill-persuna u s-saltna tad-dritt qabel il-konvenjenza.

Pajjiżna qed jiffaċja sfidi kbar, u l-inqas li għandu bżonn f'dan il-mument hi pika partiġġjana.

Sa dan it-tant, fil-kwistjoni ta' l-immigrazzjoni, il-Kummissjoni Ewropea saħqet li l-Gvern għadu ma talabx formalment għal għajnuna operazzjonali jew finanzjarja mill-UE.

Aqra iktar hawnhekk: https://timesofmalta.com/articles/view/malta-has-not-asked-for-additional-migration-support-eu.786305

Tista' tara l-konferenza stampa ta' Adrian Delia minn dan il-link: https://www.facebook.com/adriandeliapn/videos/2579890308994881


#Ħsibijiet (21) L-Isptarijiet pubbliċi u l-ġid komuni

Bħalissa qegħdin ngħixu żmien straordinarju fil-gwerra kontra l-għadu inviżibli tal-coronavirus.

F'blogs preċedenti jien appellajt biex il-Gvern, l-Oppożizzoni, is-Sħab Soċjali, is-Soċjeta' Ċivili fis-sens wiesgħa tagħha u l-esperti jaħdmu flimkien f'Patt Soċjali.

Sa dan it-tant, tajjeb inżommu f'moħħna i l-ħidma tal-Partit Nazzjonalista fil-Parlament u fil-Qorti dwar il-kontroversja tal-bejgħ ta' sptarijiet pubbliċi.

Tajjeb inżommu f'moħħna li l-Gvern qed iħallas miljuni ta' Ewro mit-taxxi tal-poplu għal servizz baħħ, b'nuqqas ta' trasparenza.

S'issa l-Vitals u Steward ħadu mal-240 miljun Ewro u l-poplu ma ħa xejn.

Illum qed nikkonfermaw kemm il-kampanja tal-PN dwar l-isptarijiet pubbliċi hija importanti għall-pajjiż.

Malta ta' spiss ikollha koalizzjonijiet bejn vuċijiet differenti dwar issues varji.

Bl-istess mod, jeħtieġ li fil-kwistjoni ta' l-isptarijiet pubbliċi inpoġġu l-ġid komuni qabel dak settarju.

Sa dan it-tant, il-PN qed jaqdi d-dmir tiegħu biex id-deal tal-Vitals jiġi annullat fl-interess nazzjonali u soċjali.


#Ħsibijiet (15) #Coronavirus u saħħa mentali

Huwa ċar li hemm livell għoli ta' ansjeta' kaġun tal-Coronavirus.

Jista' jkun li hemm min qiegħed ibagħti iktar, minħabba li diġà isofri minn ansjeta', ossessjonijiet, dipressjoni jew kundizzjonijiet oħra li jaffetwaw is-saħħa mentali.

Jista' jkun hemm min ibagħti minn mard jew kundizzjonijiet fiżiċi u allura għandu biża' li jista' jkun iktar fraġli fil-konfront tal-Coronavirus.

Kuraġġ.

Teżisti l-għajnuna hemm barra.

Hemm professjonisti fis-saħħa mentali li jistgħu ikunu ta' għajnuna kbira.

Lesti jisimgħuk.

M'intix waħdek.

Jekk forsi tistħi jew tibża' tmur għand xi psikologu jew psikjatra forsi tista' tkellem lit-tabib tal-familja jew lil xi ħadd midħla ta' dan il-qasam u jkun hu li jtik parir għand min tmur.

Kuraġġ.


#Ħsibijiet (16) #Coronavirus, lockdown u komunikazzjoni

Q ed naqraw ħafna opinjonijiet dwar x'għandu jagħmel il-Gvern dwar il-Coronavirus.

Hemm opinjonijiet ta' korpi kostitwiti, politiċi, esperti f'oqsma varji, u oħrajn ta' min hu inqas espert iżda forsi iktar ħerqan li jidher fuq il-facebook.

Hemm ukoll opinjonijiet u mġieba li mhux neċessarjament qed ikunu riflessi fuq il-media soċjali.

Personalment, nippreferi noqgħod fuq parir espert milli nispara opinjoni fuq il-facebook.

F'dan ir-rigward, i l-kollega Prof Victor Grech (li illum ġie ikkwotat fil-Malta Today ) jagħti tagħrif importanti dwar il-kwistjoni tal-lockdown, f'kuntest fejn is-social distancing huwa pjuttost wiesgħa.

Link: http://ithams.com/covid19/index.html

Essenzjalment, il-parir ta' Prof Grech hu li fl-assenza ta' vaċċin, aħjar ikun hemm miżuri iebsa iżda inqas estremi bħal social distancing, li jnaqqsu l-veloċita' tal-firxa tal-coronavirus b'mod li l-isptarijiet ilaħħqu mad-domanda, milli lockdown prematur li jista' jwassal għall-ottimiżmu żejjed u firxa ġdida tal-virus iktar tard hekk kif is-sanzjonijiet jitneħħew.

Grech jgħid li lockdown uffiċjali għandu jkun irrakomandat mill-esperti u jitwettaq fl-iktar ħin opportun.

Huwa importanti li opinjonijiet oħra u differenti fuq din il-kwistjoni ikunu kwalifikati u bbażati fuq l-evidenza, u li l-Gvern itihom l-importanza li jixirqilhom.

Qed nitkellmu dwar l-immaniġġjar tar-riskji, u mhux dwar bakketta maġika li ssolvi kollox jew kompetizzjoni ta' slogans.

Fl-istess ħin, il-komunikazzjoni uffiċjali ta' l-awtoritajiet għandha jkollha firxa kemm jista' jkun wiesgħa.

Għandha tkun miftiehma minn nies u gruppi differenti f'soċjeta' diversifikata, mhux biss minn dawk li għandhom ċertu livell ta' edukazzjoni, jew li jaraw it-televiżjoni, il-facebook, il-gażżetti, li jifhmu bil-Malti u li huma integrati fis-soċjeta'.

Biex nagħti eżempju: L-awtoritajiet qed jikkomunikaw ma' turisti li qed iġibu ruħhom qisu xejn m'hu xejn?

Il-ġlieda kontra l-Coronavirus, għalkemm medika, hi relatata ma' aspetti oħrajn bħal dawk komunikattivi, soċjali, ekonomiċi, politiċi u kulturali fost oħrajn.

Dan għandu jkun żmien ta' għaqda nazzjonali u mhux ta' tfettieq, pika jew sensazzjonaliżmu.


#Ħsibijiet (14) #Coronavirus - Parir dwar l-informazzjoni

#Coronavirus - M'hijiex il-marda biss li għandha firxa globali, iżda anke t-tagħrif dwarha.

Fost dawk li jxerdu l-informazzjoni, hemm bosta sajjieda tal-likes fuq il-media soċjali li jispeċjaliżżaw fl-eżaġerazzjoni.

'Influencers' li jispekulaw li ġejja l-apokalissi, u oħrajn li jipprovaw jirridikolaw is-serjeta' tal-marda.

Fis-Soċjoloġija nirreferu għal dawn in-narrattivi differenti, min dik l-iktar xjentifika sa dik l-iktar banali bħala l-kostruzzjoni soċjali tar-realta'.

Billi hemm ilħna varji ma tfissirx li huma kollha ekwi jew ta' min joqgħod fuqhom.

Iżda kultant aħbar sensazzjonali tbiegħ iktar minn waħda moderata.

Għalhekk tajjeb ikollna l-kapaċita li nagħrblu sew għall-informazzjoni u li ma nintilfux f'labirinti ta' ansjeta'.

F'nofs din it-turbulenza ta' informazzjoni, parir wieħed biss nagħti.

Oqgħod fuq informazzjoni li ġejja minn sorsi stabbiliti u li huma bbażati fuq l-evidenza.

Dawn jinkludu:

-Il-World Health Organisation -European Centre for Disease Prevention and Control -L-Awtoritajiet tas-Saħħa -Għaqdiet professjonali bħall-Medical Association of Medics u Malta Union of Midwives and Nurses -Pubblikazzjonijiet xjentifiċi, gazzetti u mezzi tax-xandir stabbiliti, u mhux dawk li jfaqqsu f'mumenti kontroversjali biex ibiegħu aħbarijiet sensazzjonali -Esperti kwalifikati, u mhux 'self-appointed'

-Fuq il-Facebook, il-paġna uffiċjali tal-Gvern dwar il-Coronavirus b'tagħrif regolari:

-Fuq il-Facebook, il-Malta Association of Public Health Medicine għandha din il-paġna b'tagħrif regolari:

-Fuq il-Facebook, il-Health Promotion and Disease Prevention Directorate għandu din il-paġna b'tagħrif regolari:


#Ħsibijiet (17) - #Coronavirus - Soċjeta' Waħda

Dawn iż-żminijiet huma ta' diffikulta' għal kulħadd.

Ma nafux kemm ser nibqgħu f'din is-sitwazzjoni u ma nafux kif ser tiżvolġi.

Qisna qed ngħixu gwerra inviżibbli.

F'mumenti storiċi bħal dawn nemmen li l-Gvern, l-Oppożizzjoni, il-Korpi Kostitwiti u s-soċjeta' ċivili fis-sens wiesgħa tagħha (volontarjat, akkademja, għaqdiet non-governattivi eċċ) għandhom jaħdmu flimkien permezz ta' struttura wiesgħa li tista' tinkorpora fost oħrajn il-Parlament, l-MCESD u l-MEUSAC fil-parametri tad-demokrazija Maltija.

Dan mhux żmien ta' slogans li jiġu sparati bl-addoċċ, b'nuqqas ta' evidenza, fuq il-media soċjali.

Huwa żmien fejn il-parir professjonali, kemm mediku kif ukoll dak f'oqsma bħax-xjenzi soċjali huwa ta' importanza kbira sabiex il-Gvern jasal għall-aħjar deċizzjonijiet possibbli, kemm mediċi kif ukoll soċjo-ekonomiċi.

Għandu jkun hemm deliberazzjoni u djalogu strutturat sabiex bħala soċjeta' waħda infasslu flimkien il-politika meħtieġa għal din is-sitwazzjoni u fejn kulħadd jagħmel il-parti tiegħu f'sens ta' ġustizzja soċjali.

Tislima lil dawk li qegħdin fir-ringiela ta' quddiem fil-ġlieda kontra l-coronavirus.


#Ħsibijiet (20) #Coronavirus - Il-Patt Soċjali jista' jkun iktar inklussiv

Il-miżuri ekonomiċi li ħabbar il-Prim Ministru Robert Abela l-bieraħ huma pożittivi u għandhom l-appoġġ ta' l-isħab soċjali msieħba fl-MCESD.

Jolqtu lis-setturi meqjusa bħala l-iktar milqutin mill-impatt tal-Coronavirus u jipprovdu injezzjoni ekonomika importanti kontra riskji imminenti.

Iżda hemm setturi li għalkemm mhux milquta bl-iktar mod dirett, xorta qed jesperjenzaw inċertezzi u diffikultajiet.

Hemm ħaddiema b'xogħol prekarju, ħaddiema full-time u part-time, self-employed u imprendituri li forsi m'għandhomx rappreżentanza daqshekk b'saħħitha fl-MCESD.

Għalhekk tajjeb li l-Gvern jisma l-vuċi tagħhom ukoll.

Tajjeb li l-Gvern jikkunsidra proposti bħal dik ta' l-Oppożizzjoni dwar traħħis fil-kont tad-dawl u l-ilma u li jinvestiga realtajiet soċjali (u mhux neċessarjament ekonomiċi) ta' gruppi u persuni li m'humiex daqshekk viżibli fuq il-meżżi tax-xandir jew fil-kuruturi tal-poter.

Filwaqt li huwa mportanti li l-Gvern ikun għaqli bil-fondi pubbliċi u li jipprattika politika ta' saħħa ibbażata fuq l-evidenza, huwa tajjeb ukoll li l-Gvern jaddotta metodi fejn jiżgura l-messaġġ jasal u li ħadd ma jibqa lura fil-gwerra kontra l-coronavirus.

Hawhekk, l-evidenza soċjali għandha rwol importanti ħafna.

Għalhekk, nerġa ntenni li patt soċjali għandu jikkonsisti minn proċess kontinwu fejn il-Gvern, l-Oppożizzoni, is-Sħab Soċjali, is-Soċjeta' Ċivili fis-sens wiesgħa tagħha u l-esperti jaħdmu flimkien permezz ta' istituzzjonijiet bħall-Parlament, MCESD, MEUSAC, l-Universita', l-istituzzjonijiet Ewropej u globali u l-WHO.

Jista' jkun hemm think tanks nazzjonali li jiddeliberaw u jipproponu dwar oqsma varji.

B'hekk il-patt soċjali ikun iktar inklussiv.


#Ħsibijiet (19) #Coronavirus - Jeħtieġ pjan ekonomiku għal Malta

Huwa evidenti li l- mini-budget propost mill-Gvern m'huwiex biżżejjed biex jilqa' għall-isfidi ekonomiċi li pajjiżna qed jiffaċċja.

Hemm ħafna persuni foqra, ħaddiema, self-employed u imprendituri li qed jaraw dlam ekonomiku quddiemhom.

Dan apparti l-anzjetajiet ta' saħħa kawża tal-Coronavirus.

Pajjiżna jeħtieġ pjan ekonomiku nazzjonali, patt soċjali, fejn il-Gvern, l-Oppożizzoni, is-Sħab Soċjali, is-Soċjeta' Ċivili fis-sens wiesgħa tagħha u l-esperti jaħdmu flimkien permezz ta' istituzzjonijiet bħall-Parlament, MCESD, MEUSAC, l-Universita' u l-istituzzjonijiet Ewropej, fejn ikun hemm deliberazzjoni dwar injezzjoni ekonomika li tilqa' kemm jista' jkun għar-riskji u inċertezzi li pajjiżna għandu quddiemu.

Il-politika proposta għandha tkun ibbażata fuq l-evidenza, u mhux fuq slogans jew ċifri ta' malajr.

Hemm bżonn li jittieħed l-ewwel pass, b'umilita' u b'kuraġġ, biex il-ħidma flimkien tibda mill-iktar fis.


#Ħsibijiet (9)

Is-servej tal-Malta Today għalija jfisser 3 affarijiet.

L-Oppożizzjoni għandha rwol kostituzzjonali li tgħasses lill-Gvern.

Fl-istess ħin, messaġġ li jinsisti li kull ma jagħmel il-Gvern hu ħażin, minkejja ċerti bidliet pożittivi li għamel Robert Abela, hu messaġġ importanti għal demografija imdaqsa iżda ristretta, iżda li donnu għejja lil ħafna oħrajn.

Dak li bl-Ingliż jissejjaħ 'overkill'.

Forsi jkun aħjar li dak li hu tajjeb jingħad li hu tajjeb, u dak li hu ħażin, jingħad li hu ħażin.

Biex inkun ċar, hemm ħafna policies popolari tal-PL li jistħoqqilhom kritika, u din tikkumplika l-affari.

Il-PN u l-elementi fi ħdanu għandhom jisimgħu iktar lill-ilħna varji li hemm fis-soċjetà.

Dawn l-ilħna m'humiex kollha rappreżentati fuq il-media.

Dan jirrikjedi varjetà ta' metodi professjonali għall-ħolqien ta' koalizzjoni wiesgħa li taspira tkun fil-gvern.

Il-PN hu propjetà tat-tesserati tiegħu, u ta' ħadd iktar.

Is-'sense of entitlement', dik l-attitudni li tippretendi li għandha xi ċens perpetwu fuq il-Partit, jew li ma tagħrafx realtajiet soċjali, jew li ma taċċettax id-demokrazija jew lill-'oħrajn' fil-partit, taf taljena persuni li jistgħu jikkontribwixxu jew saħansitra jivvutaw lill-Partit.

Minn naħa l-oħra, imġieba ta' rispett tirrikonoxxi x-xogħol ta' ħaddieħor, tagħraf il-limitazzjonijiet li wieħed jista' jkollu, tipprattika 'teamwork' u tħaddan in-nuqqas ta' qbil f'parametri demokratiċi.

F'Partit li jaspira li jkun fil-Gvern kulħadd fi ħdanu għandu x'jikkontribwixxi, min ftit u min ħafna, min bħala politiku u min bħala attivist, tesserat, espert, ħaddiem.

F'pajjiżna, il-PL għaddej minn mewġa ta' popolarita'.

L-uniku alternattiva għall-gvern tal-PL huwa l-PN, u biex dan ikun rebbieħ, fost affarijiet oħra jeħtieġ koalizzjonijiet interni u esterni wesgħin, fejn ikun hemm djalogu, skambju ta' ideat, deliberazzjoni, rispett lejn id-demokrazija interna, kompromess u viżjoni: Politika kemm 'on the ground' kif ukoll b'programm li jaspira lill-maġġoranza.

Biċċa xogħol iebsa, iżda min emmen li l-folja setgħet tinbidel f'istanzi storiċi fil-passat?


#Ħsibijiet (8)

"Timxix quddiemi, għax naf ma nsegwikx.

Timxix warajja, għax naf ma nwasslekx fejn trid.

Kemm timxi maġembi u nkunu ħbieb."

Kliem tad-deheb ta' Albert Camus.

Preskrizzjoni kontra l-assolutiżmu, il-politika li ma tismax, l-intolleranza, ġejja minn fejn ġejja.

Għax kif kien jaf sew Camus, l-intolleranza taf tiġi ukoll minn dawk bilqegħda fuq pulpti ideoloġiċi, " komdi jieħdu kafè", jippriedkaw soluzzjonijiet totali f'isem xi ideoloġija jew oħra.

L-istorja tgħallimna x'isarfu tali assolutiżmi.

Iżda dan il-ħsieb ta' Camus jgħodd ukoll għall-ħajja ta' kuljum, fejn kif qal hu stess, għal bosta nies li tkun 'normali' hija sfida immensa.

Imma teżisti t-tama, għaliex f'l-eqqel tax-xitwa wieħed jista' jsib ġewwa fih sajf invinċibbli, hekk kif jgħidilna l-istess Camus.


#Ħsibijiet (10)

Is-sitwazzjoni fil-Partit Nazzjonalista m'hijiex sabiħa.

Mhux qed nirreferi biss għall-aħħar servej tal-Malta Today, liema servej ikkummentajt dwaru ftit tal-ġranet ilu permezz ta' blog ( https://mikes-beat.blogspot.com/2020/02/sibijiet-9.html )

Qed nirreferi ukoll għall-fatt li l-Partit wiret dejn finanzjarju kbir u li internament jinstab maqsum.

Dawn iż-żewġ fatti inħassu ferm fl-elezzjonijiet Ewropej tas-sena l-oħra, u għenu biex il-PN tilef it-tielet siġġ u.

Il-PN għandu Kap elett demokratikament fl-2017 u konfermat, demokratikament, fl-2019.

Fl-istess ħin Adrian Delia m'għamilx inroads elettorali u l-PN qed ikompli jitlef l-appoġġ, għal diversita' ta' raġunijiet: Uħud minnhom huma relatati mat-tmexxija tiegħu, oħrajn huma relatati mal-fatt kif jibqa' jiġi trattat minn dawk li m'aċċettawx it-tmexxija tiegħu, u oħrajn huma esterni għall-partit.

Li jkollok Oppożizzjoni f'din is-sitwazzjoni mhux tajjeb kemm għal min jappoġġja lill-Partit kif ukoll għad-demokrazija tal-pajjiż.

J ekk il-kwisjtonijiet tad-dejn u tal-fazzjonaliżmu ma jiġux indirizzati - hu min hu il-Kap - diffiċli li l-PN jara titjib fis-sitwazzjoni tiegħu.

Forsi fazzjonijiet differenti jista' jkollhom rappreżentanza ekwa u xierqa fit-tmexxija tal-Partit.

Hemm mekkaniżmi demokratiċi li jippermettu dan it-tip ta' proċess.

B'hekk, ikun hemm iktar skop biex kulħadd jaħdem għal għan wieħed.....


#Ħsibijiet (12)

L-istħarriġ xjentifiku tal-Malta Today dwar it-tmexxija ta' Adrian Delia u dwar il-grupp parlamentari fiha statistika li għandha tingħata importanza.

Turi b'mod ċar x'jaħsbu t-tesserati tal-Partit Nazzjonalista, anke skont kriterji demografiċi.

Nistieden lill-qarrejja jarawh minn dan il-link:

Huwa ċar li l-ikbar tħassib li għandhom it-tesserati hu dwar in-nuqqas ta' għaqda fil-PN.

Ir-riforma li qed iniedi l-Partit tipprovdi opportunita' biex l-għaqda tiġi pprattikata.

Kif jgħidu bl-Ingliż, it takes two to tango , u għalhekk l-appell tiegħi huwa wieħed: Min jirrispetta d-demokrazija għandu jirrispetta r-rieda tat-tesserati u jagħmel l-almu tiegħu favur l-għaqda.

Għaqda ma tfissirx ħsieb wieħed, monolitiku.

Tajjeb li jkun hemm ilħna differenti - u nemmen li dan hu valur pożittiv fil-PN, li wara kollox kien il-partit li kien it-tarka tad-dritt ċivili tal-pluraliżmu f'żminijiet oħra, meta bena koalizzjonijiet rebbieħa interni u esterni.

Dawn huma essenzjali għal proġett politiku ta' suċċess.

Iżda l-ilħna iridu jaħdmu f'sens ta' djalogu u rispett.

'Agoniżmu' - fejn il-vuċijiet differenti jirrispettaw il-parametri, u mhux 'antagoniżmu' - fejn wieħed jara lill-ieħor bħala għadu.

Nawgura li din ta' l-ewwel tiġi pprattikata minn kulħadd, u nemmen li din tista' tkun fis-seħħ fir-riforma.


#Ħsibijiet (11)

Ir-riformi fil-Partit Nazzjonalista għandhom isiru fl-istrutturi demokratiċi tal-Partit u mhux fil-media soċjali jew f'xi forum jew sit ieħor.

Inkella jkun hemm diżrispett lejn ir-rieda tat-tesserati (2017) u l-kunsilliera (2019) u jinħoloq preċedent li bihom kull elezzjoni u kunsill ġenerali interna jkollha defiċit ta' leġittimità.

Min jixtieq Oppożizzjoni b'saħħitha jista' jkun tesserat u jipparteċipa f'dawn l-istrutturi.

Hemm opportunità għat-tiġdid fil-proċess ta' riformi.

Nawgura li r-riformi jsiru b'rieda tajba u b' deliberazzjoni, u mhux bil-gambetti u stalletti.


#Ħsibijiet (18): Patt Soċjali kontra l-#Coronavirus

Malta teħtieġ Patt Soċjali kontra l-coronavirus.

Il-Parlament u l-Kunsill Malti għall-Iżvilupp Ekonomiku u Soċjali (MCESD) għandhom jiddiskutu f'konsultazzjoni wiesgħa biex fejn hemm bżonn jitjieb il-pakkett finanzjarju li ppropona l-Gvern iktar kmieni din il-ġimgħa.

Bl-istess mod, għandu jkun hemm konsultazzjoni wiesgħa għall-aspetti oħra li jintlaqtu mis-sitwazzjoni preżenti, fosthom diversi realtajiet soċjali.

F'dan il-mument storiku u ta' inċertezza, jeħtieġ li jkun hemm l-ikbar kunsens possibbli u 'sense of ownership' għad-deċiżżjonijiet nazzjonali , fejn il-pajjiż jagħmel l-almu tiegħu biex ħadd ma jibqa' lura.

Dan il-patt jeħtieg djalogu strutturat li jikkonsisti mill-parir espert, il-pluralita' ta' vuċijiet soċjali u kritika kostruttiva fejn hemm bżonn.

B'hekk, i t-teħid tad-deċiżjonijiet ikun sar bl-iktar mod infurmat u trasparenti f'parametri demokratiċi.

Fl-istess ħin, importanti li l-messaġġ ta' l-Awtorita' tas-Saħħa jasal f'kull rokna ta' pajjiżna u ma jiġix imfixkel minn fake news, sensazzjonaliżmu jew protagoniżmu.

Ejjew inkunu soċjeta' waħda fil-gwerra kontra l-coronavirus.


#Ħsibijiet (7)

Il-politika diviżiva, dik ta' aħna nafu kollox u huma ma jafu xejn, ta' min jgħajjat jew jippoppa l-iktar, taf tkun spettakolari.

Iżda kemm fiha sustanza?

Nippreferi politika li tiddiskuti l-ideat u l-proposti, li tistudja u tirriċerka, li tisma' daqs kemm titkellem.

Iżda din it-tip ta' politika teħtieġ investiment.

Metodu li jista' jintuża biex noqorbu lejn din it-tip ta' politika hi li jkun hemm kumitati parlamentari li jiltaqgħu regolarment fuq kwistjonijiet varji proposti minn parlamentari u parteċipanti oħra bħal l-esperti, akkademiċi, korpi kostitwiti, partiti, soċjeta' ċivili, kunsilli lokali u ilħna oħra mis-setturi pubbliċi u privati.

Kemm politiċi kif ukoll 'policy makers' li m'humiex politiċi, bħal dawk imsemmija hawn fuq ikunu madwar il-mejda.

Ikunu strutturati b'mod iktar olistiku minn dawk il-kumitati li hemm fil-preżent (f'numru żgħir ta' oqsma).

Sa ċertu punt dan iwessa' l-iskop ta' fora bħall-MCESD u MEUSAC b' ispirazzjoni Skandinava.

Ikun hemm riżorsi li jistgħu jintużaw għar-riċerka, inizjattivi, programmi, edukazzjoni u affarijiet oħra sabiex ikun hemm diskussjonijiet infurmati u kostruttivi għall-kunsiderazzjoni tal-Parlament.

F'tali politika xorta jkun hemm id-differenzi u n-nuqqas ta' qbil, iżda l-komunikazzjoni u d-deliberazzjoni jingħataw priorita'.

Ikun hemm spazju għal min jista' u jixtieq jikkontribwixxi fil-politika mingħajr ma jkun politiku.

B'rieda tajba jista' jkun hemm kunsens għal din it-tip ta' politika.


#Ħsibijiet (6)

Sezzjoni tal-poplu hi involuta fl-attiviżmu.

Min jipproponi metodu, u min jipproponi ieħor.

Min irid jaħdem ma' kull min jaqbel miegħu fuq il-kwistjoni konċernata, u min jaħdem biss ma' dawk li jikkunsidra bħala 'tajbin'.

Min jimmilita jew għandu konnessjoni ma' partit jew politiku, min f'xi għaqda fis-soċjeta' ċivili, min fit-tnejn (jew aktar), u min f'xejn.

Min hu attiv bħala stil ta' ħajja u min forsi iktar b'mod leġġer.

Dawn huma xi eżempji ta' x'jikkostitwixxi l-attiviżmu fil-politika u fil-movimenti soċjali, fejn jista' jkun hemm varjeta' ta' impatti fuq issue jew oħra.

Dan kollu huwa essenzjali f'demokrazija liberali, u allaħares ma jkunx hekk.

F'dan il-kuntest, ikun tajjeb ukoll li nkunu ċari u reali dwar il-poter ta' l-apparat ta' l-istat.

L-istat m'huwiex omoġenju, u kultanti iċedi għall-pressjoni esterna jew interna jew saħansitra jappoġġja talbiet mis-soċjeta' fuq kwistjonijiet partikolari.

Iżda l-istat huwa ċentru ta' poter, immexxi minn partit li rebaħ l-elezzjoni.

U jekk wieħed jaspira biex ikun hemm formazzjoni oħra governattiva, din tista' ssir biss minn forza, minn koalizzjoni, li hi elettoralment iktar b'saħħitha mill-formazzjoni governattiva preżenti.

Fil-kuntest Malti, formazzjoni governattiva, anke jekk b'forma ta' moviment jew koalizzjoni, irid ikollha fiċ-ċentru tagħha wieħed miż-żewġ partiti ewlenin, bħala l-akbar żewġ forzi politiċi li jeżistu.

Ovvjament kulħadd jagħmel l-għażliet tiegħu.

Għalhekk, nemmen li daqs kemm huwa importanti li f'demokrazija wieħed jitkellem u jkun attiv kontra xi deċiżżjoni, stil jew politika tal-Gvern, huwa daqstant importanti li wieħed jirrikonoxxi li Gvern jista' jinbidel bil-vot tal-poplu.

Tajjeb li wieħed jagħraf il-politika tal-possibli, dik li hi ' grounded ' fir-realta' soċjali, dik li tisma' u tanaliżża daqs kemm titkellem.

Vot maqsum jista' jiffavorixxi l-forza governattiva.

U ħidma għall-forza governattiva differenti u rebbieħa fiha biċċa xogħol.


#Ħsibijiet (2)

Dak in-nhar, kien hemm suldat żagħżugħ, armat, flimkien ma suldati oħra f'stazzjon tal-ferrovija ġewwa Brussell.

Sellimtlu.

Ħassejt gratitudni għall-ħidma tiegħu.

Forsi għax ftit qabel rajt il-film 1917.

Suldat.

Jirriskja ħajtu għalina, għal dak li bnew ġenerazzjonijiet biex ingawdu l-libertajiet li għandna llum.

Lura għal pajjiżna.

Fl-isfera medjatika naqraw dwar in-nuqas ta' azzjoni ta' l-eks NonKummissarju tal-Pulizija, li fl-aħħar tneħħa, u dwar biżibilju ta' kontroversji oħrajn.

Kien hemm ukoll il-kas tal-biki dwar l-allegati qattiela ta' Lasanna.

Nistennew ġustizzja.

Iżda ejjew niftakru ukoll li hemm mijiet ta' ħaddiema fil-forzi armati, pulizija, protezzjoni ċivili u oħrajn li fis-silenzju, mingħajr surplus ta' slogans u mingħajr salarju għoli, qegħdin fir-ringiela ta' quddiem, jirriskjaw ħajjithom għal ħaddieħor.

Il-paradoss tal-forzi ta' l-ordni: Parti mill-apparat ripressiv ta' l-istat, iżda b' ħaddiema li jiddefendu s-sigurtà u jpoġġu ħajjithom fin-nofs.


#Ħsibijiet (3)

Mhux sew li xi membri parlamentari tal-Partit Laburista ippruvaw iwaqqgħu għaċ-ċajt il-proposta sabiex il-Kap ta' l-Oppożizzjoni Adrian Delia ikollu iktar riżorsi parlamentari biex iwettaq id-dmirijiet tiegħu.

L-Opożizzjoni, hi min hi, għandha rwol kostituzzjonali li tiskrutiniżża l-Gvern.

Din hi funzjoni bażika f'demokrazija, l-istess bħal ma huma rwoli kostituzzjonali oħra li jiġu mħallsa minn fondi pubbliċi.

Bil-proposta ta' l-Opożizzjoni tgawdi ukoll kull oppożizzjoni fil-futur, u dan jista' jsaħħaħ id-demokrazija.

Jeħtieġ li fir-riformi kostituzzjonali ta' Malta naħsbu bis-serjeta' biex ikollna parlament professjonali.

Fost affarijiet oħra, dan jirrikjedi li jkun hemm riżorsi għal-riċerka professjonali, esperti li jgħinu fil-ħidma parlamentari, u politika li tkun ibbażata fuq l-evidenza.

Jeżisti ħafna talent - esperti, akkademiċi, riċerkaturi u professjonisti li jistgħu jgħinu fil-proċess politiku mingħajr ma jkunu politiċi.

Ejjew nagħmlu użu aħjar minn dan it-talent, u mhux nippruvaw nagħmlu ballun politiku minn proposti għal parlament iktar professjonali.

Il-Gvern għandu opportunita' li jilqa' proposta kostruttiva favur iktar checks and balances.

Nittama li jilqagħha.


#Ħsibijiet (4)

Il-legat ta' Joseph Muscat fejn kollox hu aċċettabbli sa kemm igawdu l-klikek, tikber l-ekonomija u jintrebħu l-voti, imur lil hinn mill-parametri ta' politika sostenibbli.

Dan il-mudell ser jibqa' fis-seħħ?

Mudell popolari, vera, iżda kemm jista jibqa' jiġi sostnut?

U x'prezz qed tħallas is-soċjeta' Maltija?

L-isfida għal min irid il-bidla u l-governanza tajba tibqa' kif tista' tibni politika popolari, rebbieħa u sostenibbli.


#Ħsibijiet (5)

Xi gażżetti irrapurtaw li hemm proposta ta' Louis Galea sabiex il-Partit Nazzjonalista ibiddel ismu għall-Partit Nazzjonali tal-Poplu.

Jekk dan huwa minnu, l-appell tiegħi hu li jkun hemm proċess strutturat u wiesgħa ta' deliberazzjoni.

Proċess fejn ikun hemm spazju fejn jiġu spjegati il-pożizzjonijiet, u fejn wieħed ikollu l-opportunita' li jisma' qabel ma jasal għall-konklużżjoni.

Għax fil-politika, li tisma' u tgħarbel huwa importanti daqs li titkellem.

Speċjalment f'kuntest fejn faċli tfajjar l-opinjonijiet fuq il-media soċjali.

It-tesserati anzjani, żgħażagħ, politiċi, attivisti, dawk li jaħdmu wara l-kwinti, esperti, veterani u dawk li ssieħbu iktar riċentament kollha għandhom rwol importanti fil-proċess ta' deliberazzjoni.

Partit m'hu propjeta' ta' ħadd ħlief tat-tesserati tiegħu, u biex ikun elett fil-gvern jeħtieġ koalizzjoni wiesgħa soċjali ma' forzi, gruppi u votanti lil'hinn mil-partit.

Inkluż dawk li għandhom inqas preżenza fil-media soċjali.

Għalhekk, jekk kemm il-darba ikun hemm proposta dwar l-isem, kemm id-demokrazija tal-partit kif ukoll dik tal-pajjiż għandhom jingħataw l-importanza meħtieġa.


#Ħsibijiet (49) Telework

Ħ abib tieg ħ i illum qalli

" Jien drajt teleworking...

Nista' naccessa n-network u d-data li g ħ andi b ż onn.

Li mhux qieg ħ ed isir huwa li nipprintjaw id-dokumenti u niffajljawhom.

L-a ħħ ar stage wara li nkunu g ħ amilna u ssejvjajna x-xog ħ ol kollu virtwalment.

Dan ifisser li hemm b ż onn li nid ħ lu xog ħ ol g ħ ax il-filing fil-premises isir.

Imma, kif qieg ħ eda tg ħ id il-UHM, ma jfissirx li hemm b ż onn li kul ħ add jid ħ ol kuljum.

Jista jsir redistribution ta' meta g ħ andu wie ħ ed jid ħ ol u meta le."

Dan il-kliem jag ħ mel sens.

A mmont sostanzjali ta' xog ħ ol f'xi setturi jista' jsir id-dar, u dan i ġib miegħu bosta vantaġġi, diment li l-ħaddiem ikollu għażla jekk jużax din il-faċilita'.

Is-CEO tal-UĦM – Voice of the Workers Josef Vella u s-Segretarju Ġenerali tal-GWU Josef Bugeja elaboraw dwar dan f'intervista fil-Malta Today, li tista' tinqara hawnhekk: https://www.maltatoday.com.mt/news/national/102547/teleworking_should_stay_major_unions_tell_employers#.Xs5pOTPis2x

Fl-istess ħin għandna nżommu f'moħħna ukoll li għal uħud, it-telework jista' jfisser iktar xogħol per eżempju jekk wieħed irid jibbilanċja dan kollu ma' responsabilitajiet familjari f'kompetizzjoni ta' ħin u attenzjoni.

Jekk mhux regolat sew, it-telework jista' jwassal ukoll għal kundizzjonijiet ta' xogħol iktar prekarji.

Għalhekk, fil-politika dwar l-irkupru ekonomiku tal-pajjiż, tajjeb li policies tajbin jiġu sostnuti u li opportunitajiet u riskji jiġu evalwati u diskussi permezz ta' evidenza, konsultazzjoni u deliberazzjoni.


Is-Sit tal-Provinċja Franġiskana ( ofm.mt ) issa għandu dehra ġdida u aktar friska.

Is-sit il-ġdid juża teknoloġija ġdida biex ikun iżjed jaqbel maż-żminijiet li qed ngħixu fejn kulħadd qed jaċċessa s-siti tal-internet minn ħafna apparat. (more…)

Binja tal-Provinċja tagħna se tkun qed tintuża bħala akkomodazzjoni għall-istudenti u l-qraba ta' pazjenti Għawdxin, hekk kif intlaħaq ftehim bejn il-Ministeru għal Għawdex u l-Provinċja.

Villa Lauri tinsab f'Birkirkara se tinbidel f'post ta' akkomodazzjoni għall-istudenti u l-qraba ta' pazjenti Għawdxin. (more…)

Franġisku kontinwament jgħanni r-radd ta' ħajr tiegħu lil Alla, "għax kull ġid ġej minnek!"

F'dan il-mument konklużiv ta' dan il-Kapitlu Spiritwali, ngħaqqdu leħinna ma' tiegħu biex inroddu ħajr lil Alla anke għal dan il-mument ta' grazzja u barka li għixna flimkien. (more…)

Fid-9.30am inġbarna lkoll fis-Sala Frate Francesco fejn P. Mark Ciantar sejjaħ sejjaħ ir-Roll Call u P. Paul Attard, is-Segretarju tal-Kapitlu qara l-Minuti tal-bieraħ.

Illum approvajna l-Minuti ta' dawn il-jumejn.

Dun Daniel beda r- Riflessjoni tiegħu b'talba. (more…)


Fl-okkazzjoni ta' jum il-Missjonijiet, is-Segretarjat Missjonijiet u Evanġelizzazzjoni Franġiskani fi ħdan il-Provinċja ħareg il-fuljett 'Ħabbara tal-Bxara', li jagħti ħarsa lejn il-Missjonijiet Franġiskani Maltin.

Infatti f'din il-ħarġa kif kien xieraq, jagħti informazzjoni dettaljata fuq l-Ordinazzjoni Episkopali ta' Mons. George Bugeja, OFM bħala Isqof Koadjutur ta' Tripli.


Dun Daniel beda r- Riflessjoni tiegħu b'talba.

Illum ippreżentalna Ikona oħra: "Il-Lebbrużi, Ikona fil-ħajja ta' Kristu''.

Fakkarna x'kienu t- Tlett Ikoni li ppreżentalna f'dawn it-tlett ijiem:

L-1 Jum: "Nerġghu mmorru għand Ġesu.''

It-2 Jum: "Ġesu' qiegħed jibagħtna Fqar.''

It-3 Jum: "Il-Lebbrużi, l-Ikona fil-ħajja ta' Kristu''

Il-Papa Franġisku jgħidilna: "Iftħu qalbkom għall-Lebbrużi ta' żmienna!''

Ġesu' bagħat qablu lit-72 dixxiplu.

Lilna mhux jibgħatna qablu, imma Ġesu' nnifsu QIEGĦED hemm qabilna.

Għax Alla ma jibżax mill-periferiji.

Diġa qiegħed f'dawk tal-periferija.

Qiegħed f'qalb dawk kollha li huma miġruħa, imwarrba, etc.

X'inhuma ssentimenti ta' Kristu?

Il-Papa jgħidilna tkun dixxiplu ta' Kristu jfisser li minflok ma niġġudika lil dawk li qedin hem fil-kesħa, nagħmel xi ħaġa għalihom.

"Għax dak li għamiltu ma' l-iżgħar wieħed, għamiltuh miegħi''.

L-ewwel żball tal-Insara hu dak li jibdlu l-Kristjaneżmu f'għazla ta' xi NGO!

It-tieni żball li jsemmi l-Papa huwa li aħna nħarsu lejn is-sitwazzjoni tal-Emigranti u nqisuha bħala xi tema sekondarja ħdejn temi bħal bio-etika, etc. Minflok ma nirriskja li nidħol fiż-żarbun ta' ħija u nagħti ħajti għalih.

Fir-Regola mhux Bullata, San Franġisk kiteb: "Kull min jiġi għandhom, ħalliel jew għadu….

Għandhom jilqgħuh….. il morda u l imġiddmin, u t tallaba fit toroq…… ''

Il-Papa jistaqsina: "Aħna fejn qedin?

Ma min qedin?

Min huma l-preferuti tagħna?

Min huma l-lebbrużi ta' żmienna?''

Għax hemm Kristu qed jibagħtni….

Dak hu li l-Mulej, Franġisku u l-Papa qed isejħilna għalih ie.

Li tgħannaq lil lebbruż, MHUWIEX FACLI.

Għax l-ewwel irridu NIKKONVERTU.

It-tentazzjoni li NAĦARBU , kif wara kollox għamel fil-bidu Franġisku.

3 RIFLESSJONIJIET : KIF NISTGĦU NGĦANNQU L-LEBBRUŻI TA' ŻMIENNA?

1 Neħtieġu Rieda Soda.

Franġisku għamel għażla li jistmell lilu nnifsu.

2 Niddeċiedi.

Ic-Celano jgħidilna: "Rebah lilu Nnifsu Franġisku''.

Resaq lejh….

U biesu

Neħtieġu l-Grazzja t'Alla.

Ic-Celano jgħid li kienet il grazzja ta' Alla l-għoli, li biha Franġisku wasal għal dik il-ħniena….

U ddeċieda.

TALBA : Għinni Mulej biex KULJUM nilmah lil lebbrużi……u ngħannaqhom.

DISKORS TAL-GĦELUQ TAL-MINISTRU PROVINCJAL.

Il-Provinċjal ikkwota dak li qal Dun Daniel dwar it-3 laqgħat li jrid ikollna fil-ħajja tagħna: Mall-Imġiddmin, ma' Ġesu', u magħna nfusna.

Dan id dokument ifakkarni f dak li jgħidilna l-Mulej."Din il-kelma seħħet illum intom u tisimgħu''.

P.Mark Ciantar : Irringrazzja lil Provinċjal u qalilna li l-Provinċja se tagħtina flixkun żejt żgħir li fih label bil-potenzjal li fih iż-żejt.

11.30am Niltaqgħu mill-ġdid fis-Sala Frate Francesco għall-Approvazzjoni tad-Dokument Finali.

Wara kellna xi interventi minn P.Marcellino Micallef, P.Mark Ciantar, P. Joseph Magro.

Il-Quddiesa mexxiha l-Ministru Provinċjal P. Richard S. Grech fil-preżenza ta' ħuna Mons George Bugeja u ħutna s-Sorijiet Klarissi.

Għall-ikla li qsamna flimkien kellna magħna lill-Arċisqof ta' Malta, Mons Charles Jude Scicluna.

3 Konferenza minn Dun Daniel Xerri

Hi-Res Group Photos


Franġisku kontinwament jgħanni r-radd ta' ħajr tiegħu lil Alla, "għax kull ġid ġej minnek!"

F'dan il-mument konklużiv ta' dan il-Kapitlu Spiritwali, ngħaqqdu leħinna ma' tiegħu biex inroddu ħajr lil Alla anke għal dan il-mument ta' grazzja u barka li għixna flimkien.

Radd ta' ħajr imur lil Alla anke għal ministri ta' din il-grazzja: l-organizzaturi u l-animaturi tal-Kapitlu tal-Ħsajjar u Dun Danjel Xerri li dawwal il-ġranet bil-Kelma ta' Alla trasmessa bil-ħajja ta' Franġisku u fit-tħeġġiġa tal-Papa Franġisku, b'mod partikulari fl-Eżortazzjoni Appostolika, Gaudete et Exultate.

Hi grazzja kbira nerġgħu niftakru fiċ-ċirkustanzi u l-mumenti deċisivi "tal-ewwel imħabba" tagħna.

Imħabba li lkoll għanda x-xewqa nerġgħu ngħixu fl-illum ta' ħajjitna, bil-ħarsa tagħna imdawwra fuq l-Alfa u l-Omega tal-fidi tagħna, Sidna Ġesù Kristu.

Hi grazzja kbira nerġgħu nġibu fil-menti u l-qalb tagħna l-eżempju bla rbit ta' żmien ta' Franġisku, missierna.

Il-bniedem fqir u għalhekk ħieles li ħabb lil Alla, mal-aħwa u mlaqqam fil-ġmiel tal-ħolqien.

Hi grazzja kbira nesprimu flimkien xewqitna għal Pentekoste ġdida: effużjoni tal-Ispirtu li jferra' mill-ġdidi fil-qalb tagħna l-esperjenza tremenda tal-imħabba tal-Missier għalina fi Kristu Ġesù Sidna.

Hi grazzja kbira nadurawH flimkien fl-Ewkaristija u nintasbu ħerqana taħt is-siġra dellija tat-tin tal-Kelma ta' Alla biex niftakru mill-ġdid fis-sejħa tagħna għall-qdusija, fl-impenn lejH, maħlulin minn kull xkiel tal-passat u ħerqana li nitqabdu niġru flimkien lejn it-tmiem veru u aħħari tagħna, fis-sema pajjiżna.

Flimkien, tnejn tnejn, fil-ferħ u l-mistrieħ tiegħu, bħala wlied maħbuba, aħwa żgħar, ċkejknin iżda wkoll imbierka għax jgħarrafna l-ħwejjeġ tas-saltna tas-sema u jqiegħedna fil-rieda vera u mqaddsa tiegħu.

Flimkien, tnejn tnejn, fl-għarfien tiegĦu, il-veru tama tagħna.

Għal lum, għal għada, għal futur u għall-eternità.

Lilu kull ġieħ, kull barka u kull sebħ.

Kull ġid ġej minnu.


Binja tal-Provinċja tagħna se tkun qed tintuża bħala akkomodazzjoni għall-istudenti u l-qraba ta' pazjenti Għawdxin, hekk kif intlaħaq ftehim bejn il-Ministeru għal Għawdex u l-Provinċja.

Villa Lauri tinsab f'Birkirkara se tinbidel f'post ta' akkomodazzjoni għall-istudenti u l-qraba ta' pazjenti Għawdxin.

F'konferenza tal-aħbarijiet il-Ministeru għal Għawdex, ħabbret li ntlaħaq ftehim mal-kommunità tal-Patrijiet Franġiskani Minuri għall-perjodu ta' 15-il sena.

L-akkomodazzjoni se jkollha spazju għal 33 persuna.

Caruana ddeskriviet l-proġett bħala wieħed ambizzjuż u saħqet dwar l-importanza li jitaffew l-piżijiet tal-istudenti u l-qraba ta' dawk li jkunu rikoverati fl-isptar.

Il-Ministru spjegat kif il-Ministeru se jkun qed jitkellem mal-Università ta' Malta dwar l-istudenti biex ikun żgurat post għal min l-iktar għandu bżonn jew jinsab f'sitwazzjoni ta' emerġenza.

Saħqet li li ma tixtieqx tara huma timbri fuq dawk l-istudenti li beħsiebu jagħmlu użu mill-post.

Hi spjegat kif sitwazzjoni ta' emerġenza tista' tkun bħal meta s-sid tal-appartament jitlob lill-istudenti joħroġu fiż-żmien ġimgħa biex isir xogħol ta' rinovar, fost oħrajn.

Il-perit preżenti għall-konferenza tal-aħbarijiet spjega kif diġà saru l-pjanti tal-post filwaqt li tħejjew it-tenders neċessarji, filwaqt li l-applikazzjoni quddiem l-Awtorità tal-Ippjanar mistenniha tiġi deċiża fil-ġimgħat li ġejjin.

Saħaq li ladarba tiġi approvata jibdew ix-xogħlijiet fuq is-sit biex b'hekk il-proġett jitlesta sal-aħħar ta' din is-sena jew fil-bidu tas-sena d-dieħla.

Kompla jiġi spjegat li hemm bżonn ta' diversi interventi hekk kif hemm soqfa kkundanti.

Il-Perit qal ukoll li l-post se jkun aċċessibbli għal min juża siġġu tar-roti, kif ukoll se jkun hemm taraġ tal-emerġenza.

Qal ukoll li l-post se jiġi rranġat f'diversi studio apartments bis-sodod u kmamar tal-banju u kċina.

Dawk il-kmamar li se jkunu sodod biss, se jkollhom kċina komuni.


Is-Sit tal-Provinċja Franġiskana ( ofm.mt ) issa għandu dehra ġdida u aktar friska.

Is-sit il-ġdid juża teknoloġija ġdida biex ikun iżjed jaqbel maż-żminijiet li qed ngħixu fejn kulħadd qed jaċċessa s-siti tal-internet minn ħafna apparat.

Mhux biss dan, imma ħadna ħsieb li jkun utli għall-Franġiskani permezz tal-Proprju Franġiskan online , kif ukoll utli għall-patrijiet tal-Provinċja fejn se jkollhom id-direttorju tal-Provinċja aġġornat.

Ħadna ħsieb ukoll biex ikun hemm sezzjoni għall-Patrijiet biss, fejn affarijiet interni tal-Provinċja jistgħu issa jkunu aċċessibli minn kullimkien.

Għalkemm biex naslu biex nagħmlu dan kellna nibdew sit kompletament ġdid, imma s-sit l-antik se jibqa' aċċessibli biex wieħed ikun jista' jagħmel ir-riċerka.

Dan is-sit huwa 'works in progress' u l-aġġornamenti jibqgħu ikunu kontinwi.

Jekk taħseb li nistgħu nirranġaw xi ħaġa jew nistgħu nikkoreġu xi ħaġa jekk jogħġbok ikkuntatjana permezz tal- email .


'L-Aħbar' il-bulettin tal-Provinċja għax-xahar ta' Diċembru jinsab online .

U joffri informazzjoni fuq dak kollu li għaddej fil-Provinċja, fosthom l-aħbarijiet prinċipali tal-Provinċja, messaġġ mill-Provinċjal, kif ukoll paġna Vokazzjonali.

'L-Aħbar' qed tkun offruta biss online b'format PDF.

Tista' tniżżilha billi tiklikja fuq il-link ta' hawn taħt u tipprintja lill-fraternità tiegħek.


'L-Aħbar' il-bulettin tal-Provinċja qed jerġa jiġi ppublikat b'format ġdid u se jkun qed joffri informazzjoni fuq dak kollu li jkun għaddej fil-Provinċja.

Se jkun jinkludi fiha l-aħbarijiet prinċipali tal-Provinċja, messaġġ mill-Provinċjal, kif ukoll paġna Vokazzjonali.

'L-Aħbar' se tkun offruta biss online b'format PDF.


'L-Aħbar' il-bulettin tal-Provinċja għax-xahar ta' Diċembru jinsab online.

U joffri informazzjoni fuq dak kollu li għaddej fil-Provinċja, fosthom l-aħbarijiet prinċipali tal-Provinċja u messaġġ mill-Provinċjal.

Jekk għandek xi aħbarjiet mill-fraternità tiegħek ibagħt l-informazzjoni fil-qosor fuq l-email: jmagro@ofm.org.mt


'L-Aħbar' il-bulettin tal-Provinċja għax-xahar ta' Awwissu jinsab online.

U joffri informazzjoni fuq dak kollu li għaddej fil-Provinċja, fosthom l-aħbarijiet prinċipali tal-Provinċja, messaġġ mill-Provinċjal, kif ukoll Edizzjoni Speċjali fuq ż-Żjara Franġiskana.


Wasal iż-żmien biex għal darb'oħra bil-għajnuna t'Alla niċċelebraw dak li għalina l-Insara huwa l-akbar avveniment fl-istorja tal-umanita' kif ukoll tal-ħolqien kollu, li jmur 'l hemm minn dak kollu li nifhmu bih meta quddiem għajnejna tiġi biss id-dinja li ngħixu fiha jew dak l-univers, (more…)

Bħalissa f'Ruma għaddeja laqgħa għas-segretarji tal-Formazzjoni u Studji tal-Provinċji tal-Lingwa Ingliża, Fejn għal-provinċja tagħna hemm P. Walter Vassallo, OFM flimkien mas-segretarji tal-Irlanda u tas-sitt Provinċji tal-Amerika.

L-ewwel ġurnata kienet iffukata fuq il-Postulandat. (more…)

Iż-żgħażagħ tal-Parroċċa Franġiskana tal-Madonna tas-Sacro Cuor, tas-Sliema tellgħu filmat fl-isem ta' 'ŻIFFA' li qed jikkontesta għal-"Maltese Catholic Film Contest".

Dan il-filmat qasir u sempiċi juri r-relevanza li għad għandu t-tagħlim ta' Sidna Ġesù Kristu fid-dinja ta' llum. (more…)

Is-Sibt 6 ta' Ottubru fil-Knisja tagħna ta Sant' Antnin, Għajnsielem il-Fondazzjoni Ġwanni Pawlu II b'kollaborazzjoni mal-Partijiet Franġiskani ikkommemoraw l-Isqof Sylvester Carmel Magro li miet f'Jannar ta' din is-sena. (more…)

Fl-okkażżjoni tal-Festa ta' Missierna San Franġisk, waqt li fih il-fraternita' tal-Belt kienet miġbura għall-ikla ta' nofsinhar, il-Ministru Provinċjal bierek ir-refettorju l-ġdid li sar fil-kamra li tinsab biswit l-arloġġ li jinsab fil-kuridur u li kienet tifforma parti mill-Arkivju Provinċjal.

Dak li kien hemm merfugħ f'din il-parti tal-arkivju ittiehdet fi kmamar li ġew irranġati apposta f'parti oħra tal-kunvent u li issa jinfdu mal-istess arkivju. (more…)


The Islands of Saint Paul, Foreword by Prof. Horatio C.R. Vella, Malta 2018, pp. 152, ISBN 978-99957-1-395-9. (more…) More Fid-9.30am inġbarna lkoll fis-Sala Frate Francesco fejn P. Clive Camilleri sejjaħ ir-Roll Call u P. Paul Attard, is-Segretarju tal-Kapitlu qara l-Minuti tal-bieraħ.

Dun Daniel ħa postu biex ikompli bir-riflessjoni tiegħu. (more…)

Fid-9.00am kien mument sabih ħafna fejn l-Aħwa ltaqgħu flimkien u fid-9.30am inġbarna fil-Kappella ta' San Damjan għall-Adorazzjoni.

Is-setup oriġinali tal-Artal ħolqilna ambjent tajjeb ħafna biex wieħed jinġabar jitlob. (more…)

L-Aħwa kollha tal-Provinċja Franġiskana Maltija ta' San Pawl Appostlu ġew imsejjħa mill-Ministru Provinċjal P. Richard Stanley Grech, sabiex jingħaqdu flimkien għall-Kapitlu tal-Ħsajjar bejn it-23 u l-25 ta' Jannar 2019 ġewwa ċ-Ċentru Franġiskan, Baħar iċ-Ċagħaq.

Dan il-Kapitlu għandu l-iskop prinċipali li jkun ta' tħejjija spiritwali għall-proċess li se jwassal lill-Aħwa għal-Kapitlu Provinċjali tas-sena d-dieħla.

Huwa ukoll opportunità sabiex tiġi iċċelebrata l-fraternità, peres li se jingħaqdu mal-Aħwa li jservu Malta xi wħud mill-Aħwa li jagħtu servizz il-Kanada, Ruma l-Ingilterra u se jkun fostna ukoll Mons. Isqof George Bugeja OFM minn Tripli, il-Libja.

It-tema ta' dan il-Kapitlu hija IFIRĦU U THENNEW… iftħu qalbkom u għannqu lill-lebbrużi ta' żminijietna, tema li tgħaqqad …

Il-Provinċja Franġiskana flimkien mal-Klarissi ċċelebraw il-Festa tal-Epifanija fil-Monasteru tal-Klarissi f'San Ġiljan, nhar il-Ħadd 6 ta' Jannar.

Il-quddiesa kienet iċċelebrata mil-Ministru Provinċjal P. Richard S. Grech, OFM fil-prezenza ta' diversi patrijiet. (more…)


Il-Grupp taż-Żgħażagħ Franġiskani (GIFRA) li jiltaqgħu fiċ-Ċentru San Franġisk, il-Ħamrun flimkien maż-żgħażagħ li jiltaqgħu l-Knisja ta' Sant'Antnin ġewwa Għajnsielem, Għawdex se jtellgħu Festival ta' Talent. (more…) More B'ittra li 'ġġib id-data tal-31 ta' Awwissu 2018, l-Eċċellenza Tiegħu Mons. Charles J. Scicluna, Arċisqof ta' Malta informa lill-Ministru Provinċjal li kien qiegħed jikkonferma l-ħatra tiegħu bħala membru fil-Kunsill tal-Fondazzjoni għall-Istudji Teoloġiċi għal perijodu ta' tlett snin (2018-2021).

Dan wara li kien diġa' innominah għat-tlett snin preċedenti, jiġifieri 2015 - 2018. (more…)

L-Eċċellenza Tiegħu Mons. Charles J. Scicluna, Arċisqof ta' Malta għoġbu jilqa' n-nomina mressqa lilu mill-Ministru Provinċjal P. Richard Stanley Grech OFM u ħatar lil P. Mark Ciantar OFM bħala d-Direttur Spiritwali l-ġdid tal-Mission Fund. (more…)

Ħuna Fr. Charles Grech OFM ġie maħtur amministratur temporanju tal-Parrocca ta' St. Jane Francis, ġewwa Ontario il-Canada.

Fr. Charles ilu dawn l-aħħar snin jaħdem hemmhekk mal-Provincja Amerikana tal-Immaculate Conception b'self mill-Provinċja tagħna.

Minn qalbna nawgurawlu kull success f'din il-ħidma tiegħu. (more…)


Il-quddiesa kienet iċċelebrata mil-Ministru Provinċjal P. Richard S. Grech, OFM fil-prezenza ta' diversi patrijiet.

Fl-omelija tiegħu huwa tkellem dwar il-kwalitajiet ta' dawn il-Maġi bħala għorrief.

1) Kienu qed ifittxu l-verità ta' dak li qed jiġri madwarhom.

2) Kienu jafu, imma li jafu kemm jafu xorta jibqgħu jitgħallmu u jfittxu.

3) Kienu kapaċi joħorgu barra mill- comfort zone tagħhom.

Aħna kapaċi noħorġu mil-kumdita tagħna?, jew nafu x'inhuma l- comfort zones tagħna.

4) L-għerf tagħhom ma nqdewx bih b'vantaġġ personali.

L-għerf tiegħi qed nużah ma minn jaqbilli jew għal ġid ta' kulħadd.

L-għerf tagħhom ma nqdewx bih biex iwasslu xi aġenda ta' xi bniedem jew aġenda moħbija.

U dak li jagħmel għaref tassew ifittex il-għajn tal-verità bħal ma fittxew s-Slaten Maġi lil Ġesù.

Allura bniedem għaref huwa dak li jfittex lil Alla.

Lejn tmiem taċ-ċelebrazzjoni l-Madre Badessa ukoll wasslet il-messaġġ tagħha, kemm ta' ringrazzjament tal-viċinanza.

Umbagħad il-patrijiet flimkiem mas-Sorijiet inġabru għal riċeviment fl-okkażżjoni tal-festa.


'L-Aħbar' il-bulettin tal-Provinċja għax-xahar ta' Marzu jinsab online.

U joffri informazzjoni fuq dak kollu li għaddej fil-Provinċja, fosthom l-aħbarijiet prinċipali tal-Provinċja u messaġġ mill-Provinċjal. (more…)

Din il-ġimgħa għal-Provinċja tagħna hija ġimgħa importanti għaliex fiha qed issir iż-Żjara Franġiskana fil-Parroċċa tagħna stess tal-Madonna tas-Sacro Cuor f'tas-Sliema.

Fejn il-Parroċċa qed tiċċelebra l-mitt sena tagħha. (more…)

'L-Aħbar' il-bulettin tal-Provinċja għax-xahar ta' Frar jinsab online.

Dalgħodu t-Tnejn 22 ta' Jannar fid-9.30am telaq korteo mill-kunvent ta' Santa Maria ta' Ġesù r-Rabat għall-Katidral Metropolitan tal-Imdina.

Hemmhekk saritlu Quddiesa presente cadavere immexxija mill-Eċċellenza Tiegħu Mons. Charles J. Scicluna Arċisqof ta' Malta fl-10.00am u wara saret id-difna fil-Kappella ta' l-istess Provincja fiċ-Ċimiterju ta' Marija Addolorata. (more…)


Nhar l-Erbgħa 13 ta' Ġunju 2018, Festa liturġika ta' Sant' Antnin ta' Padova, i-Ministru Provinċjal bierek u qieghed l-ewwel ġebla tal-annexe li ser jinbena fuq iċ-ċentru li hemm biswit il-knisja u l-kunvent tagħna ta' Sant'Antnin ġewwa l-Imġarr, Għawdex. (more…)

'L-Aħbar' il-bulettin tal-Provinċja għax-xahar ta' Mejju jinsab online.

Fl-10 ta' Mejju li għadda kien ġie iffirmat kuntratt ġewwa l-Kunvent ta' Sant'Antnin Għawdex sabiex jibda' x-xogħol fuq annex li ser tinbena fuq iċ-Ċentru. (more…)

Bejn l-10 u t-18 t'April ġewwa Guadalajara, il-Messiku, P. Mark Ciantar ħa sehem f'kors tal-JPIC (Justice, Peace and Integrity of Creation).

"M'hemmx soluzzjonijiet minn fuq għax l-awtoritajiet m'humiex interessati.

Jgħodd biss li, min għandu għal qalbu din il-kawża, jagħti ħajtu".

Hekk stqarr Fra Tomás Gonzáles OFM, attivist favur id-drittijiet tal-immigranti fil-Messiku, meta qasam ma' dawk preżenti l-esperjenza tiegħu.

Fakkarna f'dak li Franġisku ħallielna b'wirt fit-Testment tiegħu – "Il-Mulej mexxieni f'nofshom" – b'referenza għall-lebbrużi; programm ta' ħajja li għandu jissarraf fi stil ta' ħajja għall-patrijiet minuri.

Inrodd ħajr lil Alla li fil-providenza tiegħu afdali din l-opportunità li – flimkien ma' madwar 50 aħwa mid-dinja kollha – nanaliżżaw fenomenu li …

Il-laqgħa tar-Rebbiegħa tal-Konferenza tal-Lingwa Ingliża tal-Ordni tagħna ltaqgħet din id-darba ġewwa id-dar tal-Irtiri tas-sorijiet tal-Qalb Imqaddsa ta' Ġesu' u l-Qalb Imqaddsa ta' Marija ġewa Chigwell Convent, f'Essex l-Ingilterra, ftit il-barra minn Londra. (more…)


Il-Provinċja Franġiskana flimkien mal-Klarissi ċċelebraw il-Festa tal-Epifanija fil-Monasteru tal-Klarissi f'San Ġiljan, nhar l-Ġimgħa 5 ta' Jannar.

Il-quddiesa kienet iċċelebrata mil-Vigarju Provinċjali P. Marcellino Micallef, OFM fil-prezenza ta' diversi patrijiet. (more…) More Fiċ-Ċentru Franġiskan f'Baħar iċ-Ċagħaq, bħal ma jsir kull sena ġiet iċċelebrata Festa Familja ta' żmien il-Milied flimkien mal-familjari tal-patrijiet, nhar il-Ħamis 28 ta' Diċembru.

Din il-festa bdiet b'quddiesa mmexxija mill-Ministru Provinċjal P. Richard S. Grech OFM. (more…)

Is-Sibt 16 ta' Diċembru, l-Provinċja nġabret fiċ-Ċentru Franġiskan f'Baħar iċ-Ċagħaq għal nofs ta' nhar ta' Formazzjoni fuq l-importanza tan-natura u l-ekologija u dan intwera permez ta' film qasir "Before the Flood". (more…)

P. Cherubin Galea OFM, imwieled ġewwa Għajnsielem, Għawdex minn Saviour Galea u Michelina Spiteri nhar is-6 ta' Jannar, 1932, ingħata l-isem ta' Ramiro. (more…)

Il-Mulej jagħtikom is-Sliem!

Il-Milied għal darb'oħra reġa' magħna.

Ilkoll kemm aħna nixtiequ minn qalbna għalina nfusna, għal xulxin, għall-oħrajn, «Il-Milied it-tajjeb!»

Imma ngħid jien x'jagħmel Milied «tajjeb»? (more…)


(Bil-Malti iktar l-isfel) On 20th January 2018, His Excellency Msgr.

F'isem il-Knisja f'Għawdex, l-Isqof Mario Grech isellem il-memorja tal-E.T. Mons. Silvestru Magro OFM, li miet dalgħodu.

Huwa serva lil Kristu u lill-Knisja fl-uffiċċju ta' Vigarju Appostoliku ta' Benghazi, il-Libja, bejn l-1997 u l-2016. (more…)

Nhar il-Ħadd 7 ta' Jannar ġewwa id-Dar tal-Formazzjoni, fil-Kunvent tagħna ta' Santa Marija ta' Ġesù, ir-Rabat, Andrè Bonaci mill-Parroċċa tal-Immakulata Kunċizzjoni, l-Ibraġġ (Swieqi), beda l-Postulandat fi ħdan l-Ordni tal-Patrijiet Minuri. (more…)


Din il-ġimgħa għal-Provinċja tagħna hija ġimgħa importanti għaliex fiha qed issir iż-Żjara Franġiskana fil-Parroċċa tagħna stess tal-Madonna tas-Sacro Cuor f'tas-Sliema.

Fejn il-Parroċċa qed tiċċelebra l-mitt sena tagħha.

Bit-tema: "Il-Mulej mexxiena f'nofskom", iż-Żjara Franġiskana bdiet b'Quddiesa l-bieraħ il-Ħadd 18 ta' Frar mill-Kappillan tal-Parroċċa P. Paul Attard, OFM u li fiha ingħata l-mandat lill-missjunarji li se jkunu qed jieħdu sehem u jagħmlu ż-żjarat fid-djar.

Fil-Quddiesa l-Kappillan laqgħa l-missjunarji u ħeġġeġ lil poplu biex jipparteċipa fl-attivitajiet li se jkunu qed jiġu organizzati kif ukoll ħeġġeġ biex il-familji jilqgħu lil franġiskani li jkunu qed iżuru d-djar.

Huwa qal li dan hu l-mandat li l-Parroċċa se taghtikom illum fil-bidu taż-Żjara Franġiskana u għalhekk: "Morru ħabbtu l-bieb bieb, triq triq; isimgħu x'għandhom x'jgħidulkom; ħudu nota ta' dak li jaqsmu magħkom u ppreżentawha lilna; fakkruhom li l-Parroċċa qed tiċċelebra 100 Sena ta' Grazzji!; għidulhom it-tema x'inhi "Jiena Maghkom Dejjem'; għidulhom li dirgħajn il-Knisja tas-Sacro Cuor hi miftuħa għal kulħadd!; Hu x'inhu d-dnub, hi x'inhi d-diżabilita', hi x'inhi d-dipendenza li fuqha jinsabu!

Għidulhom l-istess: "Tibżgħax Marija, għax inti sibt grazzja quddiem Alla".

Iż-Żjara Franġiskana hija mżewqa b'ħafna laqgħat li għandhom x'jaqsmu mal-ħajja tal-parroċċa u tilħaq kull peruna minn tfal, żgħażagħ, adulti kif ukoll anzjani u morda.

Iż-żjara Franġiskana tiġi fi tmiema nhar il-Ħadd 25 ta' Frar.

Iż-Żjara Franġiskana qed tkun ikoordinata minn Fr. Lorrie Zerafa, OFM, P. Clive Camilleri OFM u P. Anton Farrugia, OFM u fiha qed jieħdu sehem bosta patrijiet, sorijiet, OFS, kif ukoll lajċi impenjati.


L-Eċċellenza Tiegħu Mons. Charles J. Scicluna, Arċisqof ta' Malta għoġbu jilqa' n-nomina mressqa lilu mill-Ministru Provinċjal P. Richard Stanley Grech OFM u ħatar lil P. Mark Ciantar OFM bħala d-Direttur Spiritwali l-ġdid tal-Mission Fund.

P. Mark OFM għalhekk issa huwa s-suċċessur ta' P. Marcellino Micallef OFM, il-Vigarju Provinċjali, li għal bosta snin kien jokkupa din il-kariga.

P. Marcellino, Gwardjan ukoll tal-Fraternita' tagħna tal-Belt Valletta, ħass li ma setgħax ikompli b'dan is-servizz minħabba mpenji oħra fi ħdan il-Provinċja u l-Fraternita'.

Nawguraw minn qalbna ħidma fejjied lil ħuna P. Mark OFM.


Il-laqgħa tar-Rebbiegħa tal-Konferenza tal-Lingwa Ingliża tal-Ordni tagħna ltaqgħet din id-darba ġewwa id-dar tal-Irtiri tas-sorijiet tal-Qalb Imqaddsa ta' Ġesu' u l-Qalb Imqaddsa ta' Marija ġewa Chigwell Convent, f'Essex l-Ingilterra, ftit il-barra minn Londra.

Għal din il-laqgħa kienu preżenti il-Ministri Provinċjali tal-Amerika, Tal-Kanada, Tal-Awstralja, tal-Irlanda kif ukoll ta' Malta u l-Kustodju tal-Ingilterra.

Il-laqgħa saret bejn it-Tnejn 9 u l-Ġimgħa 13 ta' April 2018.

Skużati kien hemm il-Ministru Provinċjal tal-Immaculate Conception tal-Amerika u dak tal-Provinċja tal-Litwanja.

Matul din il-laqgħa il-Ministri Provinċjali kellhom l-opportunita' li jaqsmu flimkien l-esperjenzi li l-Provinċji rispettivi tagħhom għaddew minnhom minn l-aħħar laqgħa.

Kien hemm mument ukoll meta ġie iffinalizzat ir-rapport tal-istess Konferenza għall-Kunsill Plenarju tal-Ordni li ser ikun iċċelebrat ġewwa l-Kenja fi ftit xhur oħra.

Il-Mnistri Provinċjali preżenti ddiskutew ukoll is-Sinodu tal-Isqfiiet i sejjaħ il-Papa dwar iż-Żgħażagħ u l-Vokazzjonijiet.

Wieħed mill-Ministri Provinċjali l-ġidda Fr. Tom Nairn OFM, professur tat-Teoloġija Morali ġewwa l-Universita' ta' Chicago fl-Istati Uniti tal-Amerika għamel seminar għal dawk preżenti dwar it-tradizzjoni tat-Teoloġija Morali Franġiskana li kienet ferm interessanti.

Għal din il-laqgħa kien hemm preżenti u ħadu sehem kiemm id-Definitur Ġenrali tal-Lingwa ingliza Fr. Caohimin O'Laide OFM u l-Ekonomu Ġenerali tal-Ordni Fr. John Podzunas OFM.

Laqgħa oħra għanda issir f'St. Louis l-Amerika f'Ottubru li ġej.


Nhar l-Erbgħa 4 ta' Ottubru, ġewwa l-Knisja ta' Santa Maria ta' Ġesù l-Belt Valletta, ġiet iċċelebrata l-festa ta' Missierna San Franġisk.

Il-Quddiesa kienet immexxija mill-Ministru Provinċjal P. Richard S. Grech, OFM fil-presenza ta' bosta Patrijiet, Sorijiet, Membri tal-Ordni Franġiskan Sekular (OFS), Kavallieri tal-Qabar ta' Kristu, benefatturi, kif ukoll nies li jiffrekwentaw il-Knejjes tagħna. (more…)

Fl-okkażjoni tal-festa ta' San Franġisk il-Ministru Provinċjal P. Richard S. Grech, ħareġ ċirkulari dwar il-prijoritajiet li l-Kapitlu Provinċjali fassal u għalhekk żmien x'naħlu ma għandniex għax iż-żmien qiegħed igerbeb ġmielu. (more…)

'L-Aħbar' il-bulettin tal-Provinċja għax-xahar ta' Ottubru jinsab online.

U joffri informazzjoni fuq dak kollu li għaddej fil-Provinċja, fosthom l-aħbarijiet prinċipali tal-Provinċja u messaġġ mill-Provinċjal. (more…)

It-Tlieta 12 ta' Settembru n-nunzju Appostoliku ġdid għal Malta Mons. Alessandro D'Errico għamel żjara lil anzjani tagħna fir-residenza Domus Pacis f'Baħar iċ-Ċagħaq fejn ukoll huwa rrtirat Mons. Sylvestru Magro, OFM.

Huwa kien akkumpanjat mill-isqfijiet franġiskani Maltin Mons. Robert Camilleri, Mons. Joe Bonello u Mons. George Bugeja. (more…)

Wara stennija ta' sittin sena, fl-aħħar seħħet il-ħolma ta' tant patrijiet, fosthom P. Benjamin Galea OFM, li l-art ta' quddiem iċ-Ċentru Franġiskan - Porziuncola, ġewwa Baħar iċ-Ċagħaq, fl-aħħar tiġi f'idejna.

Kien fis-sena 1957 li P. Benjamin feda' l-kumplament ta' kuntratt ta' ċens li kien sar fis-sena 1918. (more…)


Nhar il-Ħadd 7 ta' Jannar ġewwa id-Dar tal-Formazzjoni, fil-Kunvent tagħna ta' Santa Marija ta' Ġesù, ir-Rabat, Andrè Bonaci mill-Parroċċa tal-Immakulata Kunċizzjoni, l-Ibraġġ (Swieqi), beda l-Postulandat fi ħdan l-Ordni tal-Patrijiet Minuri.

Għal din l-okkazzjoni kienu mistednin l-familjari tal-Postulant kif ukoll il-Patrijiet.

Iċ-ċelebrazzjoni kienet tikkonsisti billi flimkien tlabna t-talba tal-Għasar u wara ħsieb mill-Ministru Provinċjal P. Richard S. Grech, OFM, Andre libes s-sinjal tat-Tau Franġiskan.

Il-Provinċjal laqa' lil Andrè għal din l-esperjenza iktar intensa ta' dixxerniment iktar mill-qrib.

Huwa tkellem fuq il-festa tal-epifanija li magħha ġġib xi elementi importanti għan-nisrani.

L-ewwel li rridu noħorġu mil- comfort zone tagħna – ma nibqgħux magħluqin fejn inħossuna komdi, kif wara kollox għamlu s-slaten maġi.

In-nisrani ma jistax dejjem jgħix f'din il- comfort zon e għax inkella qatt ma tista' tagħmel il-pass li jmiss, li jfittex lil Ġesù.

Is-slaten Maġi kellhom raġuni u skop għaliex kellhom jitilqu mil- comfort zone tagħhom, telqu biex ifittxu lil Ġesù, u l-franġiskan kuljum irrid jgħamilha u f'din it-tfittxija nibqa nippersevera sakemm insibu u mhux naqta' qalbi quddiem id-diffikultajiet.

Mhux naqta qalbi u ngħid li se nerġa lura għax fejn kont, kont aħjar!

Irridu nibdew din it-tfittxija bil-għerf u l-għaqal kif għamlu s-slaten maġi – ix-xjenza ma kinetx ta' tfixkil għalihom, anzi għenithom biex issibu min kien Ġesù: is-sultan tas-slaten, Alla magħmlu bniedem.

Il-Pass li jkun imiss huwa x'nagħmlu meta insibu lil Ġesù?

Dak li għamlu s-slaten – Li narawh bħala Alla u Sultan u nadurawh li ħafna nsara tajbin illum jinsew jaduraw lil Ġesù.

Wara jkun imiss li noffri r-rigali tiegħi u d-direzzjoni ġdida li kuljum rrid nagħti lil ħajti.

Nitolbu biex dan il-kandidat ġdid jilqa' s-sejħa tal-Mulej u jkompli b'ħafna entużjażmu jimxi warajh fuq il-passi ta' San Franġisk.

Wara ċ-ċelebrazzjoni kien hemm riċeviment fl-istess kunvent.


• KOMUNIKAT TAL-ISQOF T'GĦAWDEX

Mons Sylvester Carmel Magro, li serva bħala Vigarju Appostoliku ta' Benghazi fil-Libja mill-1997 sa 2016, ħalla din id-dinja dalgħodu fl-eta ta' 76, ikkonfortat bis-sagramenti mqaddsa.

Mons. Sylvestru Carmel Magro, Twieled ir-Rabat fl-14 ta' frar 1941, huwa studja fil-Kulleġġ Stella maris tal-Gżira u ngħaqad mal-Patrijiet Franġiskani fl-1957.

Studja l-filosofija u t-teologija fis-Seminarju Franġiskan tar-Rabat.

Hu pprofessa fl-1962 u kien ordnat saċerdot fl-1966.

Huwa kompla l-istudji tiegħu fl-Università Pontificja Antonianum u f'dik tal-Lateran f'Ruma fejn ħa d-dottorat fit-teoloġija dommatika u fit-teoloġija pastorali.

Meta ġie lura Malta, Mons. Magro beda jgħallem it-teoloġija fis-Seminarju Franġiskan.

Fl-1982 inħatar kappillan tal-Parroċċa tas-Sacro Cuor f'Tas-Sliema.

Fl-1988 huwa ngħaqad fil-missjoni Franiskana tal-provinċja ta' Milan fil-Libja, li aktar tard f'Mejju tal-1991 għaddiet f'idejn il-provinċja tagħna ta' Malta.

Fl-istess żmien hu nħatar vigarju ġenerali tal-Isqof Giovanni Martinelli.

Inħatar ukoll kappillan tal-komunità Kattolika Maltija u tal-komunitajiet kattoliċi li jitkellmu bl-Ingliż.

Fl-1997 huwa inħatar isqof ta' Salde u vigarju appostoliku ta' Benghazi fil-Libja.

Huwa kien konsagrat f'malta fl-1997.

Fi Frar 2006 l-Isqof Magro kien kostrett li jibqa' Triplo minħabba l-attakki fuq kristjani tal-Punent li nqalgħu wara l-attakki li kienu saru fuq il-Profeta Muhammed f'partijiet differenti tal-Ewropa.

Aktar tard il-knisja u d-dar tal-Isqof Magro ġew attakkati, misruqa u ngħataw in-nar.

Fll-2002, Mons. Magro ingħata 'The cross of the Equestrian Order of Merit' mill-President Pollakk, għall-ħidma tiegħu fost il-komunità kattolka pollakka fil-Libja.

Huwa kiteb ktieb dwar "il-Verġni Marija fil-Bibbja" u "min hi Marija?".

Agħtiħ Mulej il-Mistrieħ ta' dejjem.

• Dettaliji fuq il-funeral

• KOMUNIKAT TAL-ISQOF T'GĦAWDEX


F'isem il-Knisja f'Għawdex, l-Isqof Mario Grech isellem il-memorja tal-E.T. Mons. Silvestru Magro OFM, li miet dalgħodu.

Huwa serva lil Kristu u lill-Knisja fl-uffiċċju ta' Vigarju Appostoliku ta' Benghazi, il-Libja, bejn l-1997 u l-2016.

L-Isqof Grech jiftakar il-konverżazzjoni interessanti li kellu miegħu meta ġie lura pajjiżna waqt ir-rivoluzzjoni li faqqgħet fil-Libja.

Minkejja li ħajtu kienet fil-periklu, Mons. Silvestru ma riedx jitlaq lill-"Knisja" tiegħu!

Mons. Silvestru għandu rabta mad-Djoċesi tagħna.

Missieru kien mill-Parroċċa tan-Nadur u l-Isqof Magro kien jogħxa meta kien jiġi jiċċelebra l-liturġija fil-Bażilika ta' San Pietru u San Pawl.

Imma l-għors tiegħu kien meta mexxa l-Ordinazzjoni Presbiterali ta' neputih Patri Joseph Magro OFM fil-Bażilika tan-Nadur – probabbli din kienet l-unika ordinazzjoni presbiterali li huwa għamel!

Imbagħad kien preżenti għall-Konsagrazzjoni Episkopali tal-Isqof Mario Grech fit-22 ta' Jannar 2006.

Filwaqt li jagħti l-kondoljanzi lill-Ordni tal-Patrijiet Franġiskani Minuri u lill-familjari tiegħu, l-Isqof Grech jagħmel sejħa lill-Knisja f'Għawdex biex issellimlu bit-tokki tat-tempji tagħna bħala sejħa biex isir talb b'suffraġju tiegħu.

20 ta' Jannar, 2018


(Bil-Malti iktar l-isfel) On 20th January 2018, His Excellency Msgr.

• KOMUNIKAT TAL-ISQOF T'GĦAWDEX

(Malti) Nhar l-20 ta' Jannar 2018, ġewwa l-Isptar Mater Dei, ingħaqad mal-Mulej għal dejjem l-Eċċellenza Tiegħu Mons. Sylvester Carmel Magro O.F.M., tal-Ordni tal-Patrijiet Minuri, Vigarju Apostoliku Emeritu ta' Benghazi u Isqof Titulari ta' Salde, fl-eta' ta' 76 sena, ikkonfortat mis-Sagramenti Mqaddsa.

Gawdewh matul ħajtu, ħutu l-Patrijiet tal-Provinċja Franġiskana Maltija ta' San Pawl Appostlu, ħutu Mary armla ta' Joseph Casha, Paul, Ġemma u żewġha Joseph Azzopardi, Joe u martu Pauline, Agnes u żewġha Joseph Said, Carmen armla ta' Charles Farrugia u Rita, bosta neputijiet, fosthom P. Joseph Magro OFM, pro neputijiet, qraba u ħbieb, partikolarment il-komunita' kattolika ta' Bengħażi.

Nhar il-Ħadd 21 ta' Jannar fit-8.30am jitlaq il-korteo funebri mill-Isptar Mater Dei għal fuq is-Saqqajja, ir-Rabat fejn minn hemm ikun akkumpanjat mill-Banda L'Isle Adam u mill-Banda Sliema sal-kunvent tal-Patrijiet Minuri ta' Triq San Pawl, ir-Rabat.

Nhar it-Tnejn 22 ta' Jannar fid-9.30am jitlaq il-korteo mill-istess kunvent għall-Katidral Metropolitan tal-Imdina.

Hemmhekk issirlu l-Quddiesa presente cadavere immexxija mill-Eċċellenza Tiegħu Mons. Charles J. Scicluna Arċisqof ta' Malta fl-10.00am u wara issir id-difna fil-Kappella ta' l-istess Provincja fiċ-Ċimiterju ta' Marija Addolorata.

Huwa mitlub li ma jintbagħtux fjuri imma donazzjonijiet lil Domus Pacis Franciscan Retirement Friary, Baħar iċ-Ċagħaq, ikunu apprezzati hafna.

Il-familja tixtieq trodd ħajr l-istaff ta' Domus Pacis Franciscan Retirement Friary, Baħar iċ-Ċagħaq.

• KOMUNIKAT TAL-ISQOF T'GĦAWDEX


(Malti) Dalgħodu l-Ħadd 21 ta' Jannar fit-8.30am saret l-ewwel Parti tal- funeral ta' Mons. Sylvester Magro, OFM.

Il-korteo funebri telaq mill-Isptar Mater Dei għal fuq is-Saqqajja, ir-Rabat fejn minn hemm kien akkumpanjat mill-Banda L'Isle Adam u mill-Banda Sliema sal-kunvent tal-Patrijiet Minuri ta' Triq San Pawl, ir-Rabat.

Għada t-Tnejn 22 ta' Jannar fid-9.30am jitlaq il-korteo mill-istess kunvent għall-Katidral Metropolitan tal-Imdina.

Il-quddiesa se tkun imxandra b'mod dirett mid-djoċesi ta' Malta fuq: www.youtube.com/knisjamalta


'L-Aħbar' il-bulettin tal-Provinċja għax-xahar ta' Diċembru jinsab online.

U joffri informazzjoni fuq dak kollu li għaddej fil-Provinċja, fosthom l-aħbarijiet prinċipali tal-Provinċja u messaġġ mill-Provinċjal. (more…) More Wara li f'Diċembru li għadda ġie ippubblikat l-ewwel volum tal-ktieb ġdid tat-Talbiet tal-Fidili, il-Provinċja Franġiskana permezz ta' P. Anton Farrugia għadha kemm ippubblikat t-tieni volum li jiġbor fih it-talbiet tal-fidili - Żminijiet Privileġġjati: Avvent, Milied, Randan u Għid. (more…)

Nhar is-Sibt 18 ta' Novembru fl-10.30 ta' filgħodu, il-Provinċja Franġiskana ċċelebrat Quddiesa kkonċelebrata ġewwa l-Kappella tac-Ċimiterju tal-Addolorata. (more…)

'L-Aħbar' il-bulettin tal-Provinċja għax-xahar ta' Novembru jinsab online.

Nhar l-Erbgħa 1 ta' Novembru ġewwa id-Dar tal-Formazzjoni, fil-Kunvent tagħna ta' Santa Marija ta' Ġesù, ir-Rabat, Robert Govus u Christopher Bilocca bdew il-Postulandat fi ħdan l-Ordni tal-Patrijiet Minuri. (more…)


Il-Mulej jagħtikom is-Sliem!

Il-Milied għal darb'oħra reġa' magħna.

Ilkoll kemm aħna nixtiequ minn qalbna għalina nfusna, għal xulxin, għall-oħrajn, «Il-Milied it-tajjeb!»

Imma ngħid jien x'jagħmel Milied «tajjeb»?

Għal ħafna, jekk mhux għal uħud minna wkoll, ix-xbiha ta' Ġesu' Bambin saret biss ornament li biha nżejnu l-knejjes u l-kunventi tagħna, xi tieqa li tagħti għat-triq jew in-nofs ta' xi mejda jew tavolina fl-intrata jew fis-salott tad-djar tagħna.

U l-istess nistgħu ngħidu għall-presepju, għas-sigra tal-Milied, għad-dwal u l-kartolini.

Inżejnu bihom mingħajr ma nafu jew nifhmu t-tifsira vera tagħhom.

U kif jgħaddu dawn il-jiem, erfa' u sorr kollox għal sena oħra, jekk Alla jrid, għal min jibqa' ħaj (dik hi !).

Il-Milied ikun ġie !

Il-Milied ikun għadda !

U aħna, u ħajjitna jibqgħu minn sena għal oħra l-istess !

Bħal qisu bih u mingħajru Ġesu', xorta waħda!

«Ġara li, meta kienu hemm, Marija għalqilha ż-żmien biex teħles u wildet l-ewwel iben tagħha, fisqietu u medditu f'maxtura, għax ma kienx hemm post għalihom fil-lukanda.»[Lq: 2.

6-7] L-Arċisqof Fulton J. Sheen, predikatur ta' fama mondjali ta' nofs is-seklu l-ieħor, igħid illi meta tinkiteb l-aħħar paġna tal-istorja tal-umanita', din is-sentenza meħudha mill-Evanġelju skont San Luqa, tibqa' l-aktar sentenza ta' djieqa u ta' swied il-qalb.

Il-lukanda għal Fulton J. Sheen hija simbolu tad-dinja, tad-diversita' tal-bnedmin u tal-proġetti tagħhom.

Min ġej u min sejjer, kulħadd jiltaqa' u jgħid tiegħu.

Kulħadd ifassal, jippjana, jwettaq !

Nies ta' fehmiet differenti, ta' kapaċitajiet differenti, ta' skopijiet differenti, jiltaqgħu biex jaqsmu idejat u ħolm ta' kull xorta.

U f'dan kollu ma kienx hemm post għal Ġesu'.

Ġesu' ma kienx jifforma parti minn dan kollu.

Id-dinja, il-bnedmin kienu ilhom sekli sħaħ jistennew il-miġja fostna ta' Alla magħmul bniedem, u meta wasal, «Ma kienx hemm post għalih!»

Minkejja li għaddew aktar minn elfejn sena, id-dinja ta' 'llum ma tantx hija differenti minn dak inhar li Alla daħal b'qawwa fil-ħajja tal-umanita', fil-ħajja ta' kull bniedem.

Anzi pjuttost nazzarda ngħid li 'llum kemxejn agħar.

Elfejn sena ilu kien hemm għalmenu min kien qed jistenna dan il-mument fl-istorja tal-umanita', tal-ħolqien, li kellu jissarraf f'Paċi u Ferħ għall-bnedmin kollha ta' kull żmien!

Illum għamilna minn din il-festa Nisranija, festa pagana.

Irridu, nixtiequ l-Ferħ u l-Paċi li jġibilna Ġesu', imma ma rridux lil Ġesu'!

Mgħandux ikun hekk.

Mgħandux ikun Milied biss ta' darba fis-sena, imma għandu jkun Milied is-sena kollha, kull jum tas-sena.

Nistħajlek tgħidli, « Imma kif jista' jkun !? »

Jista' jkun biss jekk inti tħalli lil Ġesu' jidħol f'ħajtek, jidħol fil-pjanijiet tiegħek, jidħol fir-relazzjonijiet tiegħek kuljum.

Imbagħad tinduna li għalik il-Milied ma jkunx ifisser biss tifkira tat-twelid ta' Alla magħmul bniedem, imma tiċċelebra l-Milied tiegħek stess, it-twelid tiegħek kull jum għal ħajja ġdida.

Għandek post għal Ġesu' fiċ-ċelebrazzjonijiet tiegħek tal-Milied din is-sena biex tħallih jitwieled ġewwa fik illum, kuljum, dejjem ?

Hekk fehem Missierna San Franġisk.

Hekk għamel ukoll.

Kuljum Ġesu' kien spiritwalment jitnissel fiħ meta kien jilqa' l-Kelma.

Kuljum kien spiritwalment iwelldu mill-ġdid meta din il-Kelma kien igħixha.

Nawgura lilek u lill-għeżież tiegħek Milied qaddis, Milied tajjeb, Milied mimli Paċi u Ferħ.

F'kelma waħda Milied mimli b'Ġesu', li hu waħdu l-iskop u r-raġuni tal-Festa tal-Milied !

Għeżież ħuti, dan huwa l-awgurju tiegħi għalina lkoll, għall-qraba u l-ħbieb tagħna, għall-benefatturi tagħna.

Kemm nixtieq li dan il-Milied ikun għalina lkoll mument ta' grazzja li jimmarka bidu ġdid fil-ħajja tagħna kemm personali kif ukoll bħala fraternita' lokali u provinċjali.

Imbagħad iva nistgħu ngħidu li tassew kien Milied tajjeb!

Illum it-8 ta' Diċembru, 2017

Festa tal-Immakulata Kunċizzjoni

Ministru Provinċjal u Qaddej

Segretarju Provinċjali


P. Cherubin Galea OFM, imwieled ġewwa Għajnsielem, Għawdex minn Saviour Galea u Michelina Spiteri nhar is-6 ta' Jannar, 1932, ingħata l-isem ta' Ramiro.

Libes il-libsa Franġsikana u beda' n-Novizzjat fl-24 ta' Settembru, 1950 u għamel il-Professjoni Temporanja nhar it-30 ta' Settembru 1951 u dik Solenni fl-14 ta' Novembru 1954.

Ġie ordnat Saċerdot fit-2 ta' April, 1960.

Għal bosta snin qedgħa b'ħafna umilta' u sempliċita' is-servizz ta' Sagristan Maggur fil-knejjes tagħna ta' Santa Marija ta' Ġesu' l-Belt, Valletta u ta' San Franġisk il-Ħamrun.

Kien Franġiskan saċerdot maħbub u konfessur imfittex.

Għex l-aħħar snin ta' ħajtu ġewwa Domus Pacis Franciscan Retirement Friay ġewwa Baħar iċ-Ċagħaq fejn ingħaqad mal-Mulej għal dejjem nhar l-Erbgħa 20 ta' Diċembru 2017, ikkonfortat mis-Sagramenti imqaddsa, fil-għomor ta' 85 sena.

Il-Funeral se jsir is-Sibt 23 ta' Diċembru, fit-8.30am jitlaq mill-iSptar Mater Dei għall-Kunvent San Franġisk il-Ħamrun.

Joħroġ mill-Kunvent fid-9.15am għall-Knisja fejn tibda quddiesa fid-9.30am.


Is-Sibt 16 ta' Diċembru, l-Provinċja nġabret fiċ-Ċentru Franġiskan f'Baħar iċ-Ċagħaq għal nofs ta' nhar ta' Formazzjoni fuq l-importanza tan-natura u l-ekologija u dan intwera permez ta' film qasir "Before the Flood".

Il-Ministru Provinċjal P. Richard S. Grech, OFM tkellem fuq kemm huwa importanti li bħala Franġiskani aħna nkunu konxji u responsabbli minn dak li qed jiġri madwarna.

Għalhekk biex aħna inkunu ta' eżempju rridu inwettqu għalmenu tlett affarijiet li fil-film joħorġu: "change of lifestyle" – huwa semma storja ta' predikatur li jgħid lil ġemgħa: "how wants change" u kulħadd għolla idejħ u wara saqsihom: "how wants to change" – u ħadd ma għolla sebgħu.; it-tieni hija il-mod kif nikkunsmaw u kif nikkunsmaw; u t-tielet waħda, importanti li wieħed jagħżel mexxejja li lesti jħarsu l-ambjent.


Fiċ-Ċentru Franġiskan f'Baħar iċ-Ċagħaq, bħal ma jsir kull sena ġiet iċċelebrata Festa Familja ta' żmien il-Milied flimkien mal-familjari tal-patrijiet, nhar il-Ħamis 28 ta' Diċembru.

Din il-festa bdiet b'quddiesa mmexxija mill-Ministru Provinċjal P. Richard S. Grech OFM.

Fl-omelija hu tkellem fuq kemm ħafna drabi fil-ħajja tagħna f'dawn iż-żminijiet tal-Milied kulħadd joħroġ il-presepju u wieħed jipprova ipoġġi kemm jiflaħ personaġġi.

Kemm tfal f'dawn iż-żminijiet jieħdu sehem sħiħ f'rappreżentazzjonijiet f'kull tip ta' persunaġġ imma qatt ma jpoġġu jew xi ħadd jieħu pjaċir joqgħod l-għaġeb tal-presepju għax jekk tiftaħar speċjalment ma' tfal kif se tgħidilhom li kont l-għaġeb tal-presepju imma iktar faċli tiftaħar li kont Marija jew Ġużeppi.

Il-Ministru Provinċjali kompla billi ħareġ is-sabiħ ta' dan il-persunaġġ/pastur fuq it-teoloġija li hemm warajh.

Tlifna l-kapaċita' li nistagħġbu quddiem il-kobor ta' Alla li qiegħed f'dak il-presepju li dan m'għandux ikun ornament imma stqarrija tal-fidi tagħna.

Aħna nistagħġbu bil-kapaċitajiet tal-bnedmin, imma għadna nistagħġbu bil-kobor t'Alla?

Għal dan Alla li ħalla l-'kumdita' tal-ġenna biex jiġi jiltaqa' magħna?

Allura l-messaġġ tal-Milied irrid ikun dak li l-anġlu qal lir-ragħajja: li Alla huwa magħna u aħna m'aħniex weħidna u għalhekk importanti li mhux ngħixu fil-passat jew fil-preżent imma ngħixu fil-preżenza ta' Alla.

Wara komplejna fir-Restaurant 'Da Francesco' tal-istess Dar għal ikla flimkien fejn qsamna l-awguri tal-Milied.


Il-Provinċja Franġiskana flimkien mal-Klarissi ċċelebraw il-Festa tal-Epifanija fil-Monasteru tal-Klarissi f'San Ġiljan, nhar l-Ġimgħa 5 ta' Jannar.

Il-quddiesa kienet iċċelebrata mil-Vigarju Provinċjali P. Marcellino Micallef, OFM fil-prezenza ta' diversi patrijiet.

Fl-omelija tiegħu huwa tkellem l-importanza li nimxu fid-dawl, għax id-dawl iġib il-ferħ u l-ebda dlam ma jitfi d-dawl tax-xemgħa, u għalhekk importanti li fil-ħajja nimxu fid-dawl.

Huwa kkwota li Sant'Ambroġ meta jitkellem fuq d-dawl: "tabiħaq bħal qamar tiddi l-Knisja, tiddi mhux bid-dawl tagħha imma bid-dawl ta' Kristu, mhux iżjed jien li ngħix, imma Kristu jgħix fiha".

Kristu hu l-veru dawl u mhux s-soċjeta', għax is-soċjeta' ma twassalx d-dawl u għalhekk din il-festa tgħinna biex inkomplu nankraw fiH, inkomplu nrabbu għeruq fil-fond u b'saħħithom u li nħallu lilu jdawwalna.

Huwa mportanti li fl-aħħar mill-aħħar irridu nwassluh lil oħrajn u lil dawk ta' madwarna.

Lejn tmiem taċ-ċelebrazzjoni l-Madre Badessa ukoll wasslet il-messaġġ tagħha, kemm ta' ringrazzjament tal-viċinanza imma ukoll tkellment li huwa importanti li nkunu bnedmin ta' talb u jkollna relazzjoni spiritwali ma' Alla u għalhekk ma rridux inħallu l-ħajja magħġla li għaddejjin minnha jtelfuna għax il-poplu għadu rrid jisma' kelma profetika u li dan jiġi mir-relazzjoni tagħna ma' Alla.

Umbagħad il-patrijiet flimkiem mas-Sorijiet inġabru għal riċeviment fl-okkażżjoni tal-festa.


P. Clive Camilleri u P. Ramon Farrugia l-Ġimgħa li għaddiet 30 ta' Ġunju ġew ordanti saċerdoti.

L-ordinazzjoni saret mill-Arċisqof Charles J. Scicluna fil-Konkatidral ta' San Ġwann il-Belt Valletta.

Huwa ġew ordnari ma ebra' żgħażagħ oħra. (more…)

'L-Aħbar' il-bulettin tal-Provinċja għax-xahar ta' Lulju jinsab online.

U joffri informazzjoni fuq dak kollu li għaddej fil-Provinċja, fosthom l-aħbarijiet prinċipali tal-Provinċja u messaġġ mill-Provinċjal. (more…)

P. Walter Vassallo OFM u P. Ramon Farrugia OFM għadhom kemm temmew il-Master fil-Pastorali Vokazzjonali organizzat mill-Provinċja Serafika ta' Assisi ġewwa iċ-Ċentru tal-Konferenzi Domus Pacis, Santa Marija tal-Anġli. (more…)

Nhar il-Ħadd 5 ta' Ġunju 2017, id-Djakni tal-Provinċja tagħna, P. Ramon Farrugia OFM u P. Clive Camilleri OFM, bdew l-irtir bi preparazzjoni għall-Ordinazzjoni Presbiterali flimkien ma tlett Djakni Djoċesani (more…)


'L-Aħbar' il-bulettin tal-Provinċja għax-xahar ta' Settembru jinsab online.

U joffri informazzjoni fuq dak kollu li għaddej fil-Provinċja, fosthom l-aħbarijiet prinċipali tal-Provinċja u messaġġ mill-Provinċjal. (more…) More Aġġornament tax-xogħol fuq is-saqaf tal-Knisja ta' Santa Maria ta' Ġesù, ir-Rabat u dan biex ikompli jitneħħa l-periklu minn dik il-parti tas-saqaf li ma waqgħax. (more…)

Matul il-lejl seħħ dak li qatt ma stennejna.

Mill-ewwel informazzjoni li għandna fil-Knisja ta' Santa Marija ta' Ġesù (Ta' Ġieżu') waqgħet il-parti tas-saqaf ta' fuq l-artal mejda.

Il-ħsara hi kbira u minħabba periklu eżistenti ħadd ma jista' jidħol fil-Knisja.

Bħalissa hemm il-Pulizja li qed jevalwaw is-sitwazzjoni. (more…)

Nhar il-11 ta' Awwissu festa liturġika ta' Santa Klara, ġiet iċċelebrata l-Festa ta' Santa Klara ġewwa l-Monasteru ta' San Ġiljan.

Iċ-ċelebrażżjoni kienet immexxija mill-Ministru Provinċjal, P. Richard S. Grech, OFM. (more…)

'L-Aħbar' il-bulettin tal-Provinċja għax-xahar ta' Awwissu jinsab online.


Wara stennija ta' sittin sena, fl-aħħar seħħet il-ħolma ta' tant patrijiet, fosthom P. Benjamin Galea OFM, li l-art ta' quddiem iċ-Ċentru Franġiskan – Porziuncola, ġewwa Baħar iċ-Ċagħaq, fl-aħħar tiġi f'idejna.

Kien fis-sena 1957 li P. Benjamin feda' l-kumplament ta' kuntratt ta' ċens li kien sar fis-sena 1918.

Madanakollu dawk li kienu qed jagħmlu użu minn din l-art u maż-żmien l-eredi tagħhom, tħallew mill-Provinċja b'mera tolleranza biex ikomplu jagħmlu użu minnha sakemm kellu jagħlaq eżattament fl-14 ta' Awwissu 2017.

Barra minn hekk ukoll fis-sena 1990 P. Benjamin Galea OFM kien għamel kuntratt ieħor mal-Kurja ta' Malta għal proroga ta' ċens perpetwu, li issa jmiss li jiġġedded fis-sena 2117, u jibqa' jiġġedded kif stipulat fl-istess kuntratt, għal min jibqa' ħaj, kull mitt sena.

Din hija biċċa oħra mill-istorja tal-Provinċja taġħna b'mod ġenerali u taċ-Ċentru Franġiskan – Porziuncola b'mod partikolari.

Ilkoll kemm aħna konna dejjem nittamaw li jasal din il-mument xi darba, u bil-għajnuna t'Alla illum nistgħu ngħidu li wasal.

Wara taħdidiet kordjali bejn il-Ministru Provinċjal P. Richard Stanley Grech OFM u l-werrieta ta' dawk li oriġinarjament kienu qed jagħmlu użu minn din l-art sa minn żmien P. Benjamin Galea OFM, sar qbil bonarju biex effettivament u b'mod immedjat il-pusses sħiħ u l-użu tal-istess art issa għadda b'mod definittiv f'idejn il-Provinċja tagħna.


It-Tlieta 12 ta' Settembru n-nunzju Appostoliku ġdid għal Malta Mons. Alessandro D'Errico għamel żjara lil anzjani tagħna fir-residenza Domus Pacis f'Baħar iċ-Ċagħaq fejn ukoll huwa rrtirat Mons. Sylvestru Magro, OFM.

Huwa kien akkumpanjat mill-isqfijiet franġiskani Maltin Mons. Robert Camilleri, Mons. Joe Bonello u Mons. George Bugeja.

Bħalissa f'Domus Pacis jinsabu rrtirati flimkien ma Mons Sylvestru Magro, OFM, P. Ġwann Micallef, P. Kerubin Galea u P. Ġużepp Camilleri.


Fl-okkażjoni tal-festa ta' San Franġisk il-Ministru Provinċjal P. Richard S. Grech, ħareġ ċirkulari dwar il-prijoritajiet li l-Kapitlu Provinċjali fassal u għalhekk żmien x'naħlu ma għandniex għax iż-żmien qiegħed igerbeb ġmielu.

Il-Festa tal-Missier tagħna Franġisku, l-Fqajjar t'Assisi, tista' tgħid iġġib fi tmiemu ż-żmien tas-Sajf, żmien marbut ma' vaganzi, safar u elf ħaġa oħra, u jimmarka b'mod qawwi l-bidu ta' sena oħra ta' ħajja aktar ta' ġabra u ta' ħidma skandita biż-żminijiet liturġiċi li mill-Avvent iwassluna għall-Milied, mir-Randan għall-Ġimgħa l-Kbira u l-Għid, b'dan tal-aħħar li jwassalna għall-festi kbar ta' Pentekoste, it-Trinita' Qaddisa u Corpus Domini.

Is-Sajf bħal iwaqqaf kollox.

Iħarbat kollox.

Kollox ikun fuq maintenance mode biex ngħid hekk.

Min ġej u min sejjer għal xi jiem ta' mistrieħ, f'Malta jew barra minn Malta.

F'kelma waħda wieħed jieħu l-affarijiet aktar bil-mod, anke minħabba l-fatt li s-sħana tagħmel taħħa sew.

Kien għalhekk li wara ċ-ċelebrazzjoni tal-Kapitlu Provinċjali ta' Mejju ta' din is-sena, wara li ġew iffurmati l-fraternitajiet il-ġodda, bħal donnu waqaf kollox, kollox kien on hold.

Imma issa li reġgħat magħna din il-Festa hekk għażiża għalina, jeħtieġ inxammru mill-ġdid il-kmiem u nmiddu għonqna sabiex inwettqu dak li bħala aħwa miġbura iddeċidejna li huma l-prijoritajiet tagħna bħala fraternita' Provinċjali kif ukoll Lokali għat-tlett snin li ġejjin.

U żmien x'naħlu ma għandniex għax iż-żmien qiegħed igerbeb ġmielu.

U quddiemna għandna il-figura kariżmatika ta' dan il-Qaddis li saħħret warajha eluf kbar ta' nies tul dawn l-aħħar tminn mitt sena u fuqhom.

Din il-kariżma, tibqa' dejjem rilevanti għad-dinja li ninsabu ngħixu fiha, li għalkemm fid-dieher tidher ħafna differenti mid-dinja li kien igħix fiha Franġisku, imma fl-istess ħin wieħed jista' jgħid li tixbaha ħafna wkoll.

Rilevanti u bżonnjużha.

Id-dinja ta' 'llum għandha bżonn ta' persuni, irġiel u nisa, imlaqqmin mill-Kelma tal-Evanġelju, imlaqqmin mill-kariżma Franġiskan, iddedikati bi ħġarhom biex bil-ħajja tagħhom, bl-eżempju aktar milli bil-kelma, ilaqqmu id-dinja, is-soċjeta', in-nies ta' madwarhom.

Kultant ilkoll kemm aħna nintilfu fuq irqaqgħat u ħwejjeġ oħra frivoli li mhux talli ma jwassluna mkien, talli jieħdu ħafna mill-ħin, mill-erenġija, mir-riżorsi li għandna għad-dispożizzjoni tagħna.

Huwa għalhekk tal-akbar importanza li aħna f'din il-Festa għal darb'oħra niffukaw mill-ġdid fuq is-sejħa tagħna u fuq dik it-tweġiba li darba, forsi tant snin ilu, tajna b'deċiżjoni, b'konvinzjoni, b'ġenerożita' kbira, b'att ta' Fidi, ta' Tama u ta' Mħabba.

Intlaqna f'idejn Alla u f'idejn il-Fraternita' li tagħha bdejna niffurmaw parti.

Jiġri li kultant maż-żmien bħal nitilfu s-sens ta' identita' u appartenenza tagħna u mingħajr ma nintebħu nibdew nitbiegħedu mill-ideal Franġiskan.

Il-melħ jaqta'!

Id-dawl jintefa'!

U flok indakkru, inlaqqmu s-soċjeta' ta' madwarna, niddakkru, nitlaqqmu aħna minnha!

Il-Fraternitajiet tagħna huma magħmula minn bnedmin li ebda' wieħed minna ma huwa perfett.

Ilkoll midinbin, imma lkoll imsejħin sabiex inwieġbu 'llum, kuljum għas-Sejħa ta' Mħabba speċjali li jagħmlilna l-ħin kollu l-Mulej u l-Imgħallem tagħna Ġesu'.

Veru li hemm mil-fraġilita' tat-tafal li naraw fuq barra.

Imma veru wkoll li ġewwa fina hemm Spirtu qawwi.

Ma jimpurtax jekk il-ġisem ikun dgħajjef, għajjien.

L-aqwa li l-ispirtu jkun irid!

Jiena konvint li fina lkoll hemm dan l-ispirtu ġenwin li tassew irid iwieġeb għas-Sejħa, għar-Rieda ta' Alla.

Imma mhux kulħadd għal rasu, waħdu, iżda flimkien.

Inwieżnu lil xulxin, inqawwu qalb xulxin, ngħinu lil xulxin.

B'dan il-ħsieb f'moħħi u f'qalbi nixtieq ħafna nħeġġeġ lilna lkoll sabiex din is-sena nagħmlu ħilitna biex ilkoll kemm aħna nkunu aktar preżenti għal xulxin fil-ħajja tal-Fraternita' tagħna Lokali u Provinċjali.

Akar preżenti u parteċipi fil-mumenti tal-Fraternita', fl-atti komuni tat-talb flimkien, tal-ikel flimkien, tar-rikreazzjoni flimkien.

Infittxu aktar lil xulxin.

Ngħixu ħajja aktar ta' ġabra fil-Fraternita' tagħna, fil-kunventi tagħna li huma l-ewwel u qabel kollox djarna.

Mhux il-post fejn sempliċement għandi kamarti fejn inżom ħwejġi u fejn norqod u fejn insib jistennieni l-ikel ta' kuljum.

Imma tassew il-post fejn ngħix, fejn ngħammar, fejn nagħti sehemi, fejn niltaqa' ma ħuti li għandhom l-istess Sejħa tiegħi.

Ma nħallux l-aljenazzjonijiet u d-distrazzjonijiet ta' madwarna jitfu fina s-sens ta' identita' u ta' appartenenza.

Ħadd minna ma huwa indipendenti u awtonomu!

Ilkoll kemm aħna għandna bżonn ta' xulxin!

Is-Sejħa tagħna Franġiskana ma nistgħux ngħixuha waħidna, imma flimkien!

Bħal Missierna San Franġisk jeħtieġ nifhmu li l-Mulej tana aħwa, u lkoll kemm aħna msejħin sabiex inkunu aħwa għal xulxin.

Aħna li darba poġġejna idejna fuq il-moħriet, ma nħarsux lura, imma nibqgħu nħarsu 'l quddiem bl-istess ħeġġa, bl-istess ġenerożita' tal-bidu.

Inħeġġeġ ħafna lil Gwardjani u lis-Superjuri Lokali sabiex dejjem jaraw li l-aħwa kollha jagħmlu dan.

Waqt li nawgura minn qalbi l-Festa t-tajba lil kull wieħed u lil kulħadd, nitlob il-Mulej sabiex bl-interċessjoni ta' Missierna San Franġisk iberikna.


Nhar l-Erbgħa 4 ta' Ottubru, ġewwa l-Knisja ta' Santa Maria ta' Ġesù l-Belt Valletta, ġiet iċċelebrata l-festa ta' Missierna San Franġisk.

Il-Quddiesa kienet immexxija mill-Ministru Provinċjal P. Richard S. Grech, OFM fil-presenza ta' bosta Patrijiet, Sorijiet, Membri tal-Ordni Franġiskan Sekular (OFS), Kavallieri tal-Qabar ta' Kristu, benefatturi, kif ukoll nies li jiffrekwentaw il-Knejjes tagħna.

Waqt l-Omelija tiegħu l-Ministru Provinċjal tkellem fuq kemm Ġesù Kristu/San Franġisk kien pastas, imma mhux fis-sens li nużawha aħna, imma fil-veru sens tal-kelma.

Huwa spjega xi tfisser tkun pastas u għalhekk Ġesù Kristu kien pastas għax refa' id-dnubiet tagħna u San Franġisk għax ħareġ jixbaħ lil Ġesù refa' it-toqol ta' bnedmin oħra.

Għalhekk aħna ukoll il-patrijiet għax magħmdin aħna imsejħin biex inkunu sagrament għal ħaddieħor.

U għalhekk San Franġisk ħalla lil Ġesù jagħmel biħ li jrid, imma mhux kif tgħid id-dinja biex taħtaf kollox u li tgħaddi tiegħek, imma umli u nħallu lil Ġesù jaħdem bina.

Għalhekk San Franġisk kien don għall-Knisja, u għalhekk aħna msejħin biex inkunu l-pastas ta' ħaddieħor.

Wara l-quddiesa kulħadd kien mistieden għal riċeviment fil-Kunvent.


Nhar l-Erbgħa 1 ta' Novembru ġewwa id-Dar tal-Formazzjoni, fil-Kunvent tagħna ta' Santa Marija ta' Ġesù, ir-Rabat, Robert Govus u Christopher Bilocca bdew il-Postulandat fi ħdan l-Ordni tal-Patrijiet Minuri.

Għal din l-okkazzjoni kienu mistednin l-familjari tal-Postulanti kif ukoll il-Patrijiet.

Iċ-ċelebrazzjoni kienet tikkonsisti billi flimkien tlabna t-talba tal-Għasar u wara ħsieb mill-Ministru Provinċjal P. Richard S. Grech, OFM, Robert u Christopher tlibsu s-sinjal tat-Tau Franġiskan.

Il-Provinċjal qal li importanti li l-kandidat iħossu komdu fil-fraternità imma jista' jkun li minn flok wieħed ifittex lil Mulej ikun ifittex il-konsolazzjoni u għalhekk mhux raġuni biex ikollok vokazzjoni.

Anke Pietru fuq il-muntanja Tabor kien qed jitpaxxa bil-konsolazzjoni tal-Mulej, għax meta mbagħad kellmu fuq it-tbatija, beda jlumu.

Huwa semma wkoll kif meta jiġu mumenti fuqi ta' dlam ma jfissirx li vokazzjoni m'għandix.

Dan ħassu anke San Franġisk u allura anke aħna ngħaddu minn dawn il-mumenti ta' dlam.

Imma d-dlam huwa importanti ukoll għax fid-dlam biss tista' tara s-sbuħija tal-bniedem.

Huwa kompla fuq ittra li kiteb lil Postulanti, fuq dak li għid Ġesù lil Appostli: "Mhux intom għażiltuni imma jien għażiltkom" u dan għaliex "inti qiegħed eżatt fejn iridek Alla issa" u dak li għaddejt minnu qabel, kien maħsub minn Alla biex inti tkun eżatt fejn qiegħed issa.

Allura huwa importanti li dawn il-postulanti jirritornaw spiss għal din l-ittra biex jekk huma qed iħossu sejħa, dik is-sejħa qed jagħmilha l-Mulej.

U jekk huma qed iħossuhom f'mument partikolari, jiftakru li dak hu l-mument eżatt fejn il-Mulej irridhom ikunu.

Wara huwa tkellem fuq fit-tifsira tal-Postulandat u qal li bħal ma fis-seminarju Franġiskan hemm akwarju u min jaf kemm għaddew minn quddiemu u jħarsu x'hemm ġo l-akwarju, imma dejjem minn barra u tagħmel differenza meta inti tidħol ġo l-akwarju.

U meta wieħed jidħol ġo l-akwarju, l-akwarju mhux se jibqa' l-istess għax issa dħalt int, u lanqas inti mhu se tibqa' l-istess għax qed tgħix ma' elementi l-oħra.

Issa l-Postulanti l-ġodda se jibdew żmien ta' dixxerniment aktar intensiv.

Issa mhux iżjed se jħarsu barra mill-akwarju imma issa se jidħlu fiħ.

Nitolbu biex dawn il-kandidati ġodda li laqgħu s-sejħa tal-Mulej ikomplu b'ħafna entużjażmu jimxu warajh fuq il-passi ta' San Franġisk.

Wara ċ-ċelebrazzjoni kien hemm riċeviment fl-istess kunvent.


Nhar is-Sibt 18 ta' Novembru fl-10.30 ta' filgħodu, il-Provinċja Franġiskana ċċelebrat Quddiesa kkonċelebrata ġewwa l-Kappella tac-Ċimiterju tal-Addolorata.

Din il-quddiesa tiġi ċċelebrata kull sena fil-kappella taċ-ċimiterju, matul ix-xahar ta' Novembru biex nitolbu għal dawk il-patrijiet li ħallewna.

Il-Quddiesa kienet ċċelebrata mill-Ministru Provincjal P. Richard S. grech , OFM u li għaliha attendew numru sabiħ ta' patrijiet.


Wara li f'Diċembru li għadda ġie ippubblikat l-ewwel volum tal-ktieb ġdid tat-Talbiet tal-Fidili, il-Provinċja Franġiskana permezz ta' P. Anton Farrugia għadha kemm ippubblikat t-tieni volum li jiġbor fih it-talbiet tal-fidili – Żminijiet Privileġġjati: Avvent, Milied, Randan u Għid.

Erba' invokazzjonijiet qosra, b'introduzzjoni, talba ta' konklużjoni u ritornell.

Il-ktieb b'qoxra iebsa u b'żewg żigarelli għandu format ta' 25 x 8 cm b'tipa li tinqara' tajjeb.

Issa jinsab għall-bejgħ, u tista tordna l-kopja tiegħek fuq telefon 99821622, għall-prezz ta' €20.


Il-Kapitlu Provinċjali beda fid-9.00 am bil-Quddiesa tal-Ispirtu s-Santu mmexxija mill-Ministru Provinċjal P. Richard S. Grech ofm.

Fil-messaġġ tiegħu hu ta merħba għal mument importanti fil-ħajja tal-Provinċja. (more…) More Bejn illum 22 u l-25 ta' Mejju l-Patrijiet se jinġabru fid-Dar tal-Irtiri f'Baħar iċ-Ċagħaq għal-Kapitlu Provinċjali Intermedju. (more…)

Il-Ħadd 7 ta Mejju P. Alfred Sciberras flimkien ma bosta patrijiet, qraba u ħbieb iċċelebra 50 sena mill-Ordinazzjoni Saċerdotali tiegħu.

Fil-bidu tal-quddiesa huwa rringrazzja lil Alla tad-don tas-saċerdozju, kif ukoll talab li jibqa' jkun strument fil-għalqa tal-Mulej. (more…)

'L-Aħbar' il-bulettin tal-Provinċja għax-xahar ta' Mejju jinsab online.

U joffri informazzjoni fuq dak kollu li għaddej fil-Provinċja, fosthom l-aħbarijiet prinċipali tal-Provinċja u messaġġ mill-Provinċjal. (more…)


Nhar il-11 ta' Awwissu festa liturġika ta' Santa Klara, ġiet iċċelebrata l-Festa ta' Santa Klara ġewwa l-Monasteru ta' San Ġiljan.

Iċ-ċelebrażżjoni kienet immexxija mill-Ministru Provinċjal, P. Richard S. Grech, OFM.

Fil-messaġġ tiegħu huwa tkellem fuq is-sabiħ tal-qaddisin u qal li "Saints are people with God's light shining through" u spjeġa li aħna għandna dan id-dawl li qiegħed ġo fina.

Allura skond is-sejha tagħna dak id-dawl irrid jiddi barra minna fuq id-dinja ta' madwarna.

U dan fehmitu Santa Klara tant li Alla kien jidher fil-ħajja tagħna.

U aħna ma nistgħux ixekklu dan id-dawl li hemm jgħammar ġewwa fina.

Huwa semma t-tliet kelmiet li l-Ordni se juża fil-Kunsil Plenarju: "listen, discern, action" u għalhekk importanti li aħna nisimgħu lil Alla jkellimna f'qalbna u naġixxu.

Lejn tmiem iċ-ċelebrazzjoni l-Madre Badessa tat il-messaġġ tagħha ta' ringrazzjament għal dak kollu li l-Mulej jgħamel mas-sorijiet Klarissi.

Hi tkellmet fuq is-sapport li tara min-nies li ta' kuljum jirrikorru għandhom speċjalment għat-talb.

Importanti li nkomplu nimxu t-triq kollha dawl flimkien u appellat għat-talb fil-familji għax aħna rridu nirrikorru għand Ġesù għax hu ma jabbandunaniex.

Wara l-quddiesa dawk preżenti kienu mistiedna għal riċeviment fil-ġnien tal-monasteru.

Omelija Ministru Provinċjal:

Messaġġ Madre Badessa: